Lelaki dikhuatiri lemas lori terjunam ke dalam sungai
Oleh MOHD SYALMIZI HAMID

27 April 2021, 9:25 pm
SEBERANG PERAI – Seorang lelaki dikhuatiri lemas selepas lori dipandunya terjunam ke dalam Sungai Perai di sini hari ini.
Menurut jurucakap Jabatan Bomba dan Penyelamat negeri, pihaknya menerima panggilan kecemasan pada pukul 7.10 malam berhubung kejadian tersebut sebelum bergegas ke lokasi kejadian.
Menurutnya, seorang lelaki berusia 66 tahun dipercayai pemandu lori berada di dalam kenderaan itu.
“Kejadian dikatakan berlaku apabila sebuah lori 10 tan telah terjunam ke dalam sungai dan terdapat seorang mangsa.
“Komander operasi mengarahkan anggota membuat pencarian di lokasi dan Unit Pasukan Penyelamat di Air (PPDA) turut digerakkan ke tempat kejadian,” katanya kepada pemberita hari ini.
Difahamkan usaha mencari mangsa sedang dilakukan pihak bomba.

Satu rakaman kamera litar tertutup (CCTV) dipercayai di lokasi kejadian memaparkan seorang lelaki berjalan kaki dan menaiki sebuah lori yang diparkir sebelum kenderaan itu terjunam ke dalam sungai. – K! ONLINE


PDRM sahkan telah rakam keterangan Anwar Ibrahim
Oleh EDDY AQMAL MOHAMED HAMIDI

27 April 2021, 9:43 pm
KUALA LUMPUR – Polis Diraja Malaysia (PDRM) mengesahkan telah memanggil Ketua Pembangkang, Datuk Seri Anwar Ibrahim untuk dirakamkan percakapan berhubung siasatan kes penularan rakaman audio perbualan didakwa melibatkan dirinya pagi tadi.
Pengarah Jabatan Siasatan Jenayah (JSJ) Bukit Aman, Datuk Huzir Mohamed berkata, Anwar telah hadir ke pejabat Unit Siasatan Jenayah Terkelas (USJT), Bahagian D5, JSJ Bukit Aman dengan ditemani oleh peguamnya.
“Kenyataan beliau dirakam di bawah Seksyen 112 Kanun Tatacara Jenayah manakala siasatan dilakukan di bawah Seksyen 505(b) Kanun Keseksaan iaitu kenyataan yang menyebabkan atau mungkin menyebabkan kegentaran awam.
“Kes berkenaan juga disiasat mengikut Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian setelah memperolehi perintah untuk menyiasat mengikut peruntukan Seksyen 108 (2) Kanun Tatacara Jenayah daripada Pendakwa Raya,” katanya dalam satu kenyataan hari ini.
Menurut Huzir, rakaman audio berdurasi 4 minit 17 saat pebualan antara dua individu yang didakwa mirip suara Anwar dan Persiden UMNO, Datuk Seri Ahmad Zaid Hamidi tular pada awal April lalu telah mencetuskan kebimbangan dan kegentaran kepada awam yang kemudiannya tampil membuat laporan polis.
“Siasatan dijalankan ekoran 18 laporan polis yang diterima daripada 17 orang wakil politik dan seorang individu awam yang mendesak agar ia dilakukan bagi menentukan kesahihan atau mungkin terdapat pihak tidak bertanggungjawab telah memalsukan rakaman audio tersebut dengan tujuan untuk mencetuskan kegentaran awam dan mewujudkan perasaan tidak harmoni di antara kedua-dua parti politik.

“Penularan rakaman audio perbualan tersebut telah memberikan pelbagai persepsi negatif dan menimbulkan kebimbangan masyarakat berdasarkan kepada beribu komen-komen netizen di media sosial memandangkan kedua-dua individu berkenaan adalah merupakan dua orang pemimpin parti yang berpengaruh,” jelas beliau.
Huzir menambah, tindakan memanggil Presiden Parti Keadilan Rakyat itu, adalah merupakan suatu prosedur biasa bagi melengkapkan siasatan.
“Rakaman percakapan beliau (Anwar) diperlukan bagi membantu siasatan tentang sejauh mana rakaman audio itu dapat disahkan sebagai perbualan di antara beliau dengan Datuk Seri Ahmad Zahid.
“Siasatan terperinci juga perlu dijalankan untuk mengenal pasti individu yang membuat rakaman audio berkenaan, motif ia disebarkan dan sama ada wujud modifikasi rakaman oleh pihak-pihak tertentu yang bertujuan untuk menyebabkan atau mungkin menyebabkan kegentaran awam,” katanya. – K! ONLINE


Lima PATI tangkap ikan di zon larangan dicekup
Oleh SHAMSUL KAMAL AMARUDIN

27 April 2021, 8:46 pm
LUMUT – Agensi Penguatkuasaan Maritim Malaysia (Maritim Malaysia) Perak menahan lima pendatang tanpa izin (PATI) yang bekerja dalam sebuah bot nelayan tempatan kelas C di kedudukan 6.2 batu nautika barat daya Pulau Jarak dekat sini hari ini.
Pengarah Maritim Perak, Kepten Maritim Shahrizan Raman berkata, Kapal Maritim (KM) Nyalau yang sedang melaksanakan Op Benteng di sekitar perairan Pulau Jarak telah mengesan sebuah bot nelayan dalam keadaan mencurigakan pada pukul 9.15 pagi.
“Pemeriksaan lanjut mendapati, bot dikendalikan oleh lima kru termasuk tekong warga Myanmar berumur dalam lingkungan 21 hingga 31 tahun.
“Empat daripada kru tiada sebarang dokumen pengenalan diri yang sah manakala seorang lagi kru memiliki permit yang telah tamat tempoh,” katanya dalam satu kenyataan di sini malam ini.
Menurut Shahrizan, tekong dan kru serta bot ditahan dan diiring masuk ke Pusat Tahanan Vesel (PTV) Kampung Bharu Sitiawan untuk siasatan dan tindakan lanjut.
Jelasnya, mereka disyaki melakukan kesalahan di bawah Akta Perikanan 1985 kerana menangkap ikan di zon yang dilarang dan menggunakan pukat tunda, serta Akta Imigresen 1959/63 kerana menggunakan kru warga asing yang tiada dokumen pengenalan diri yang sah.

Katanya, penahanan itu membuktikan bahawa Maritim Malaysia sentiasa bersiap siaga dalam menguatkuasakan undang – undang bagi membendung kegiatan jenayah di laut meskipun negara masih dalam tempoh Perintah Kawalan Pergerakan Pemulihan (PKPP) dan pada bulan Ramadan. – K! ONLINE


PPIM, 3 doktor fail semakan kehakiman terhadap KKM
Oleh NUZULSHAM SHAMSUDDIN

27 April 2021, 9:00 pm
KUALA LUMPUR – Persatuan Pengguna Islam Malaysia (PPIM) dan tiga doktor memfailkan permohonan semakan kehakiman untuk mengarahkan pihak Kementerian Kesihatan Malaysia (KKM) menjawab surat berhubung virus Covid-19.
Permohonan secara sebelah pihak (ex-parte) itu difailkan melalui Tetuan Rizal Abdullah & Co di Mahkamah Tnggi di sini hari ini dengan menamakan Kerajaan Malaysia, Kementerian Kesihatan Malaysia (KKM) dan Ketua Pengarah Kesihatan Malaysia masing-masing sebagai defendan pertama hingga ketiga.
Empat individu selaku pemohon itu ialah Bendahari PPIM Tengku Faedzah Raja Fuad, Dr. Hafiz Sulaiman, Dr. A.Roland Victor dan Dr. Sani Ashari.
Berdasarkan dokumen yang diperoleh, pemohon-pemohon mendakwa mereka terkesan daripada tindakan responden-responden terutamanya responden ketiga yang enggan menjawab kepada pertanyaan yang dibangkitkan oleh pemohon pada satu surat yang ditulis pada 20 Januari 2021.
Antara isi kandungan surat itu ialah kaedah pengenalpastian Covid-19, pengendalian pembelian vaksin, penggunaan lain-lain jenis perubatan Covid-19 serta penutupan dan had kehadiran masjid.
Selain itu, mereka juga mengatakan hak asasi dan harapan yang sah sebagai individu dan rakyat Malaysia yang dijamin di bawah Perlembagaan Persekutuan selain hak-hak di bawah Perlembagaan Persekutuan terutamanya kebebasan untuk bercakap dan bersuara di bawah artikel 10(1)(a) Perlembagaan Persekutuan.

Justeru kesemua pemohon memohon suatu perintah mandamus untuk mengarahkan responden ketiga menjawab surat yang dihantar oleh pemohon pertama pada 20 Januari lalu bagi tujuan menjelaskan dan memperincikan secara menyeluruh isu-isu berhubung Covid-19 di Malaysia.
Mereka juga memohon suatu perintah, bahawa responden-responden adalah bertanggungjawab untuk menjelaskan kepada pemohon-pemohon berkenaan dengan isu-isu yang dibangkitkan.
Sementara itu, Ketua Aktivis PPIM, Datuk Nadzim Johan atau lebih dikenali sebagai Toqqi berkata, pihaknya mengenengahkan isu ini kerana ia penting bagi mendapatkan jawapan daripada KKM.
Menurutnya, PPIM menghantar surat berkenaan Januari lalu tetapi sehingga ke hari ini, tiada respon daripada KKM. – K!ONLINE


12 sekolah ditutup di Kedah
Oleh JAMLIAH ABDULLAH

27 April 2021, 8:41 pm
ALOR SETAR – Sembilan lagi sekolah di negeri ini ditutup bermula hari ini dan esok ekoran penularan wabak Covid-19 dalam kalangan warganya.
Menurut Pengarah Pendidikan negeri, Rozaini Ahmad, keseluruhan sekolah yang ditutup setakat ini adalah 12 buah sejak 18 April lepas setelah warga sekolah berkenaan didapati positif wabak itu.
“Sembilan sekolah terlibat ialah Sekolah Kebangsaan (SK) Taman Uda, Sekolah Jenis Kebangsaan Cina (SJKC) Pumpong dan SK Dato Wan Mohd Saman di sini serta SK Dato Wan Kemara di Kubang Pasu.
“Sekolah lain yang turut ditutup ialah SK Haji Abdul Rahman di Pendang dan Sekolah Menengah Kebangsaan (SMK) Lunas serta SK Junjong di Kulim yang ditutup hari ini,” katanya ketika dihubungi di sini hari ini.
Rozaini berkata, dua sekolah lagi iaitu SK Iskandar dan Sekolah Rendah Integrasi Teras Islam (SRITI) Darul Islam Jalan Kuala Kedah di sini turut ditutup dua hari bermula esok.
Jelasnya, kesemua pelajar dikehendaki kuarantin di rumah dan mematuhi prosedur operasi standard yang ditetapkan oleh pihak berkuasa dengan sekolah akan dibuka kembali Khamis ini.

“Keputusan ini dibuat bagi membolehkan kerja-kerja pembersihan dan disinfeksi dijalankan pihak Pejabat Kesihatan Daerah kawasan sekolah terbabit,” katanya. – K! ONLINE


11 juta dos vaksin AstraZeneca di Belanda mungkin tidak digunakan
Oleh KOSMO!

27 April 2021, 9:00 pm
AMSTERDAM, Belanda – Hampir kesemua 11 juta dos vaksin Covid-19 AstraZeneca yang akan tiba di Belanda beberapa minggu lagi berkemungkinan tidak digunakan selepas Amsterdam melarang penggunaan vaksin itu kepada individu berusia bawah 60 tahun, lapor akhbar Daily Mail kelmarin.
Jaap van Deldon yang mengetuai jabatan vaksin institut kesihatan awam Belanda mengakui berjuta-juta dos vaksin AstraZeneca yang dipesan tidak lagi diperlukan susulan larangan tersebut. Ia susulan kebimbangan kes pembekuan darah yang dikaitkan dengan vaksin AstraZeneca.
Langkah itu dibuat  ketika Belanda berperang dengan peningkatan jangkitan koronavirus yang mencecah 8,000 kes baru-baru ini. Pasukan doktor di unit rawatan rapi daerah Noord-Brabant memberi amaran bahawa beberapa buah hospital hampir lumpuh.
Belanda bersama beberapa negara Eropah lain telah melumpuhkan program vaksinasi sendiri selepas beberapa kali menghentikan dan melancarkan semula program pelalian.
Belanda memperkenalkan had  umur kepada penerima vaksin AstraZeneca susulan kaitan vaksin itu dengan insiden darah beku walaupun Agensi Ubat Eropah yakin manfaat vaksin itu jauh melebihi risikonya.
Vaksin AstraZeneca pada mulanya tidak dibenarkan di Belanda sebelum kebenaran diberikan semula dan terbaru, vaksin itu dilarang bagi individu berusia bawah 60 tahun.

Belanda telah memeasan 11 juta dos vaksin tersebut yang ketika ini hanya diberikan kepada mereka yang berusia 60 hingga 64 tahun dengan 1.5 juta dos sudah disuntik di kosnegara itu yang mempunyai populasi 17 juta orang.
Ditanya  apakah yang akan terjadi kepada dos vaksin yang tidak digunakan itu, Van Deldon berkata,  vaksin itu  boleh diberi kepada negara-negara kurang berkemampuan dan boleh disimpan untuk digunakan kelak,” katanya. -Agensi


PKPD di empat lokaliti di Sabah, satu di Sarawak
Oleh NUR HUDA MUSA

27 April 2021, 7:05 pm
PETALING JAYA – Sidang khas hari ini bersetuju melaksanakan Perintah Kawalan Pergerakan Diperketatkan (PKPD) di PPR Bt. 8 Jalan Apas, Tawau, Sabah berkuat kuasa 28 April sehingga 11 Mei 2021.
Menteri Kanan (Keselamatan), Datuk Seri Ismail Sabri Yaakob berkata, pelaksanaan PKPD itu dilaksanakan selepas Kementerian Kesihatan (KKM) mengesahkan berlaku peningkatan secara mendadak dalam tempoh satu minggu dengan kadar kebolehjangkitan yang tinggi.
“Sehingga kini, KKM telah melakukan 103 ujian saringan dan daripada jumlah itu, sebanyak 13 kes positif Covid-19 telah direkodkan.
“Pelaksanaan PKPD itu juga untuk memudahkan melaksanakan saringan secara bersasar ke atas semua penduduk yang terlibat dan seterusnya untuk mengekang penularan Covid-19 ke komuniti luar,” katanya ketika sidang khas di sini hari ini.
Sementara itu, Ismail Sabri turut mengumumkan kerajaan bersetuju melaksanakan PKPD di Sekolah Menengah Kebangsaan (SMK) Ulu Balingian, Sibu, Sarawak berkuat kuasa 28 April sehingga 11 Mei 2021.
“Sehingga kini, KKM mengesahkan sebanyak 103 kes positif telah direkodkan hasil daripada 201 ujian saringan dijalankan ke atas penghuni dan pelajar sekolah tersebut.

“KKM juga memaklumkan berlaku peningkatan kes di lokaliti itu dengan kadar kebolehjangkitan adalah tinggi,” jelasnya.
Katanya, kerajaan juga bersetuju melaksanakan PKPD di FELDA Umas, Kalabakan, Sabah berkuat kuasa 28 April sehingga 11 Mei 2021 selepas KKM memaklumkan masih berlaku penularan kes di lokaliti itu dan terdapat 19 ujian saringan masih menunggu keputusan.
Dalam perkembangan lain pula Ismail Sabri berkata, kerajaan bersetuju melanjutkan PKPD di Kampung Baru Pasir Putih, Mukim Sri Tanjung, Tawau, Sabah bermula 29 April sehingga 12 Mei 2021.
“Keputusan itu dibuat selepas KKM memaklumkan, masih terdapat banyak sampel ujian saringan sedang menunggu keputusan serta penularan masih berlaku di lokaliti ini.
“Sehingga ini, KKM telah melaksanakan 847 ujian saringan, 23 daripadanya disahkan positif Covid-19,” ujarnya. – K! ONLINE


Geng Nicky: Polis jejak individu sebar nama penguatkuasa
Oleh KHAIRUL MOHD. ALI

27 April 2021, 8:28 pm
JOHOR BAHRU – Polis Johor akan mengesan individu yang terlibat dalam menyebarluaskan senarai nama 12 pegawai penguatkuasa yang ditahan selepas dipercayai terlibat dengan kegiatan jenayah ‘Geng Nicky’.
Ketua Polis Johor, Datuk Ayob Khan Mydin Pitchay berkata, tindakan menyebarkan maklumat sulit berkenaan boleh dikenakan tindakan undang-undang.
“Polis Johor telah mengesan satu maklumat sulit mengenai senarai nama 12 orang agensi penguatkuasa yang ditangkap bersabit ‘Geng Nicky’.
“Senarai nama itu telah dikongsi dan disebar melalui aplikasi WhatsApp oleh pihak tertentu,” katanya dalam satu kenyataan, di sini hari ini.
Tambah beliau, tindakan boleh diambil mengikut Seksyen 203A(1) Kanun Keseksaan yang memperuntukkan hukuman denda tidak lebih RM1 juta atau penjara tidak lebih setahun atau kedua-duanya.
“Justeru itu, semua pihak diingatkan agar tidak menyebarkan maklumat tersebut dan mana-mana pihak yang menyebarkan maklumat itu akan diambil tindakan mengikut seksyen berkenaan,” ujarnya.

Sementara itu, dalam sidang akhbar yang diadakan terdahulu, beliau memberitahu seramai 12 pegawai penguatkuasa Polis Diraja Malaysia (PDRM) dan Suruhanjaya Pencegahan Rasuah Malaysia (SPRM) ditahan dalam Ops Pelican 3.0 Fasa 2 yang dijalankan polis Johor antara 21 April hingga hari ini.
Menurut beliau, operasi itu dijalankan di sekitar Kuala Lumpur, Selangor, Melaka dan Negeri Sembilan.
“Penahanan 12 anggota itu merupakan tangkapan pertama melibatkan pegawai penguatkuasa yang disyaki terlibat dengan kegiatan ‘Geng Nicky’.
“Susulan sidang akhbar oleh Ketua Polis, Tan Sri Abdul Hamid Bador baru-baru ini yang mendedahkan seramai 34 pegawai dan anggota penguatkuasa dipercayai terlibat dengan geng berkenaan,” katanya.-K! ONLINE


AS berdepan krisis bekalan boba
Oleh KOSMO!

27 April 2021, 8:28 pm
NEW YORK – Amerika Syarikat (AS) berdepan masalah bekalan boba iaitu sejenis makanan tambahan diperbuat daripada tepung ubi kayu yang biasanya diletak dalam minuman teh.
Menurut portal  berita NPT baru-baru ini, kekurangan bekalan boba  adalah antara masalah yang timbul ketika penularan Covid-19 di samping kehabisan tisu tandas, tepung penaik dan juga sos tomato paket.
Naib presiden Jualan dan Pemasaran Global bagi syarikat pembekal Boba Direct, Oliver Yoon berkata, kekurangan boba dijangka berlanjutan  selama beberapa bulan kerana masalah logistik  apabila terlalu banyak penghantaran dari Asia tetapi kapasiti pemprosesan tidak mencukupi untuk pasaran AS.
“Terdapat banyak kemasukan kontena yang dari luar negara, namun sayangnya, tiada  tenaga kerja mencukupi untuk membantu mengeluarkan kontena ini dari kapal,” kata Yoon.
Kekurangan pekerja pelabuhan di pelabuhan-pelabuhan AS  dan kekurangan pemandu menyebabkan longgokan stok di sepanjang pantai Timur dan Barat AS dan melewatkan penghantaran produk itu kepada peruncit.
“Apa yang saya tahu, kami semua memerlukan bantuan dan pekerja tambahan,'” katanya.

Kelewatan  itu menimbulkan masalah besar kepada pemilik-pemilik  kedai teh boba  termasuk Abdurahman Sharif yang mengusahakan kedai  Chi Tea di Chicago.
“Pada bulan lalu, setiap minggu, kami perlu memikirkan bagaimana untuk mengatasi masalah permintaan pelanggan yang mahukan boba dalam air teh mereka.
“Kami terpaksa menarik semula semua minuman yang mempunyai boba kerana bekalan tidak sampai dan terpaksa menggantikannya dengan menu baharu yang kurang mendapat sambutan,” jelas Abdurrahman. – Agensi


Thailand tutup sempadan kepada warganegara India
Oleh KOSMO!

27 April 2021, 8:24 pm
BANGKOK – Kedutaan Thailand di New Delhi mengumumkan bahawa Bangkok menutup sempadannya kepada pelancong dari India kecuali warganegara Thailand  bermula Sabtu ini, lapor  akhbar Bangkok Post semalam.
Langkah dibuat susulan peningkatan kes Covid-19 yang tinggi di India.
Pusat Pentadbiran Situasi Covid-19 (CCSA) dalam satu kenyataan memaklumkan bahawa Kementerian Kesihatan Awam dan Kementerian Luar sedang menangani kenaikan kes Covid-19 di India.
Kedutaan Thailand berkata,  pihaknya tidak akan mengeluarkan sebarang sijil kemasukan (COE) kepada bukan warganegaranya sehingga diberitahu kelak.
“Semua COE yang sudah dikeluarkan kepada bukan warganegara Thailand dari India dengan tarikh ketibaan selepas 1 Mei 2021 akan dibatalkan,” kata kenyataan itu.
Menurut kedutaan itu, tiga penerbangan Air India dari New Delhi dibenarkan mendarat di Thailand bulan depan pada 1 Mei, 15 Mei dan 22 Mei.

Penerbangan ini akan membantu menghantar pulang warganegara Thailand selepas sekatan perjalanan.
Menurut Kementerian Luar dan Biro Imigresen Thailand, seramai 602 warganegara India tiba di Thailand dari 1 April hingga 20 April lalu. -Agensi


Pintu sempadan negara tidak akan dibuka – PM
Oleh NUR ALINA HASSAN

27 April 2021, 8:12 pm
TANGKAK – Kerajaan tidak bercadang untuk membuka pintu sempadan negara dalam masa terdekat meskipun perkara itu dilihat dapat membantu memulihkan tahap ekonomi negara.
Perdana Menteri, Tan Sri Muhyiddin Yassin mengakui keputusan yang dibuat amat sukar namun relevan untuk mengekang penularan pandemik Covid-19.
“Sempadan kita masih kekal tutup, walaupun ada rayuan daripada sesetengah pihak supaya dibuka untuk membolehkan pergerakan tapi kita menimbang daripada pelbagai sudut.
“Mungkin kalau buka terlalu awal akan jadi masalah, tetapi kalau tidak dibuka langsung pun seperti sekarang juga menjadi masalah.
“Ini pertimbangan yang agak sukar yang saya terpaksa buat dalam Mesyuarat Majlis Keselamatan Negara (MKN),” katanya.
Beliau berkata demikian ketika merasmikan Majlis Tahlil dan Penyampaian Sumbangan Ramadan Dewan Undangan Negeri (Dun) Gambir di Masjid Jamek Simpang 5 Darat, di Bukit Gambir, di sini, hari ini.

Dalam pada itu, Muhyiddin berkata, kerajaan mempunyai tanggungjawab dalam menangani situasi pandemik termasuklah tindakan penguatkuasaan undang-undang bagi usaha melandaikan lekuk jangkitan Covid-19 di negara ini.
Jelasnya, langkah berani itu perlu diambil berikutan masih terdapat ramai individu yang gagal mematuhi prosedur standard operasi (SOP). -K! ONLINE


Tiba-tiba nama Fazura sohor
Oleh LUQMAN RIDHWAN MOHAMED NOR

27 April 2021, 8:08 pm
PETALING JAYA – Isu yang melanda selebriti terkenal, Neelofa secara tidak langsung menyebabkan nama Fazura sohor di laman Twitter hari ini.
Bagaimanapun, nama Fazura sohor bukanlah disebabkan sebarang kontroversi tetapi berkaitan tindakan netizen yang berang dengan kadar hukuman diterima Neelofa akibat melanggar prosedur operasi standard Perintah Kawalan Pergerakan Bersyarat.
Selain itu, mereka juga tidak berpuas hati dengan hantaran Neelofa yang menyatakan bahawa dia mahu menjamah burger sebagai hidangan moreh walaupun posting itu telah pun dipadamkan.
Sehingga sebentar tadi, ciapan yang membabitkan nama isteri pelakon popular, Fattah Amin itu telah ulang ciap lebih 25,700 kali oleh pengguna media sosial tersebut.
Menurut seorang pengguna Twitter bernama Nur, dia kini memahami mengapa dia begitu meminati Fazura.
“Sekarang saya tahu mengapa begitu meminati Fazura, bahkan sebelum dia berkahwin dengan Fattah.

“Kini dia ada Nur Fatima Aisya, saya bertambah sayang dengan keluarga kecil itu,” katanya.
Bagi pengguna bernama Qila Azman pula, Fazura sentiasa mendapat tempat di hati peminat kerana bebas daripada sebarang isu sensasi.
Pengguna bernama Riesa ia pula berkata, Fazura memang layak sohor kerana semua orang sukakannya ekoran sikapnya yang lemah lembut. – K! ONLINE


Trafik penumpang udara naik 50 peratus jika boleh rentas negeri
Oleh NUR SHARIEZA ISMAIL

27 April 2021, 7:16 pm
SEPANG –  Malaysia Airports Holdings Bhd (MAHB) dijangka mampu mencapai kenaikan jumlah trafik penumpang sekurang-kurangnya sehingga 50 peratus sempena perayaan Aidilfitri yang bakal tiba sekiranya kerajaan membenarkan pergerakan antara negeri untuk pengembaraan sektor domestik.
Ketua Pegawai Eksekutif Kumpulan Malaysia Airports, Datuk Mohd. Shukrie Mohd. Salleh berkata, bagaimanapun, ia semua tertakluk kepada kelulusan daripada Majlis Keselamatan Negara (MKN) dan kerajaan.
“Jika sebaliknya, jumlah trafik penumpang adalah sekitar 10 hingga 15 peratus sahaja pada hari biasa manakala pada hujung minggu sekitar 20 peratus,” katanya dalam sidang akhbar selepas  menyempurnakan sumbangan Program #MYAirportCARES Ceria Ramadan di Pejabat Korporat Malaysia Airports di sini semalam.
Sementara itu, mengulas mengenai program berkenaan, Mohd. Shukrie berkata, MAHB menzahirkan komitmennya untuk meringankan beban golongan yang terkesan akibat penularan wabak Covid-19 menerusi program tanggungjawab korporat (CR) #MYAirportCARES Ceria Ramadan.
“Selaras dengan janji penjenamaan organisasi iaitu menjalin hubungan ceria, program itu merupakan salah satu usaha Malaysia Airports untuk menabur bakti kepada komuniti yang bermukim di sekeliling lapangan terbang.
“Secara keseluruhannya, seramai 1,000 penerima melibatkan tiga buah negeri iaitu Selangor dengan 400 penerima, Kedah (300 penerima) dan Terengganu (300 penerima) akan menerima sumbangan daripada kami.

“Kami sedia maklum telah ada penambahan ramai lagi golongan yang kurang berkemampuan akibat pandemik Covid-19. Jadi sebagai syarikat berkaitan kerajaan yang telah lama berbakti kepada negara, pihak Malaysia Airports amat prihatin dengan situasi yang sedang kita hadapi,” katanya. – K! ONLINE.


Komander KRI Nanggala minta sekalung doa jika namanya muncul di berita
Oleh KOSMO!

27 April 2021, 8:28 pm
JAKARTA-  Satu paparan  Instagram daripada arwah Komander kapal selam Tentera Nasional Indonesia (TNI),  KRI Nanggala 402 yang karam menjadi tular di media sosial, lapor portal berita Merdeka.com
Leftenan Kolonel Laut, Heri Oktavian merupakan salah seorang daripada 53 kru kapal selam itu yang terkorban selepas KRI Nanggala  dilaporkan  karam pada kedalaman 838 meter di perairan Bali Utara Sabtu lalu.
Dalam salah satu video yang dimuat naik di akaun Instagram miliknya pada 2019,  Heri dilihat memakai jaket keselamatan berwarna jingga ketika melakukan latihan menyelamatkan diri sekiranya berlaku masalah di lautan.
“Submarine Escape Training Facility,” demikian kapsyen dimuat naik arwah Heri pada video tersebut.
Heri turut menulis kapsyen sayu meminta orang ramai untuk mendoakan mereka sekira terlihat namanya atau anggota Tentera Nasional Indonesia-Angkatan Laut (TNI-AL) yang lain dalam laporan berita.
“Jika anda tidak membaca tentang kami di berita, maka kami baik-baik sahaja.

“Jika anda terbaca berita tentang kami, maka doakan kami,” tulisnya sebagai kapsyen video.
Rata-rata netizen yang menonton video itu sebak dan tidak menyangka Heri seolah-olah tahu dia akan ‘pergi’.
“Selamat jalan komander, semua doa terbaik untukmu dan seluruh perajuritmu,” tulis seorang netizen.
“Al-fatihah, semoga husnul khotimah untuk semua kru KRI Nanggala 402,” tulis seorang lagi netizen. -Agensi


TLDM bantu cari bukti tambahan KRI Nanggala 402
Oleh SHAMSUL KAMAL AMARUDIN

27 April 2021, 8:38 pm
LUMUT – Kapal penyelamat kapal selam Tentera Laut Diraja Malaysia (TLDM), MV Mega Bakti (MB) ketika ini ditugaskan melaksanakan rondaan di sekitar perairan kapal selam Tentera Nasional Indonesia – Angkatan Laut (TNI-AL) KRI Nanggala 402 yang disahkan tenggelam di utara Pulau Bali, Rabu lalu.
Panglima TLDM, Laksamana Tan Sri Mohd Reza Mohd Sany, berkata ia bagi membantu usaha mencari bahan-bahan bukti tambahan daripada kapal selam itu yang mungkin terapung di permukaan.
“MB bersedia menggunakan semua keupayaan yang ada untuk operasi ini termasuk menggunakan Intervention Remotely Operated Vehicles (IROV),” katanya.
Beliau bercakap pada sidang media selepas menyempurnakan perbarisan sempena sambutan ulang tahun Ke-87 TLDM di Padang Kawad KD Pelandok di Pangkalan TLDM Lumut di sini hari ini.
KRI Nanggala 402 telah disahkan tenggelam ke dasar lautan dan mengorbankan kesemua 53 kru kapal tersebut.
Menurut Mohd Reza, kedalaman lokasi akhir KRI Nanggala 402 ialah 839 meter yang jauh melebihi kemampuan IROV MB iaitu 650 meter sahaja.

Oleh itu, katanya, pasukan Carilamat TLDM melalui MV Mega Bakti telah berusaha mengoperasikan IROV untuk mendapatkan bukti tambahan dalam pencarian kapal selam negara jiran tersebut.
Mohd Reza berkata, MB telah tiba di lokasi pencarian pada pukul 12 tengah hari Ahad lalu dan telah ditugaskan bersama-sama MV Swift Rescue dari Republik Singapura dan kapal hidrografi TNI-AL KRI Rigel untuk memulakan operasi mencari dan mengumpul bahan-bahan bukti dari kapal selam tersebut di posisi yang disahkan. – K! ONLINE


Tiga lelaki disyaki pengedar dadah ditahan dalam khemah
Oleh NOOR HAYATI MAMAT

27 April 2021, 8:15 pm
HULU TERENGGANU – Kewujudan sebuah khemah yang di dalam ladang kelapa sawit di Kampung Padang Setar di sini sejak sekian lama rupa-rupanya tempat persembunyian tiga lelaki dipercayai pengedar dadah.
Rahsia itu terbongkar selepas sepasukan polis menyerbu khemah berkenaan yang membawa kepada penahanan kesemua suspek berusia 35 hingga 39 tahun pada pukul 4 pagi, semalam.
Ketua Polis Daerah Hulu Terengganu, Deputi Superintendan Mohd. Adli Mat Daud berkata, sewaktu ditahan, ketiga-tiga lelaki itu sedang nyenyak tidur di dalam khemah tersebut.
Beliau berkata, siasatan awal percaya suspek pertama berusia 35 tahun merupakan dalang aktiviti pengedaran dadah tersebut manakala dua suspek lain pula merupakan ‘budak suruhannya’.
“Mereka dipercayai menjadikan khemah itu sebagai lokasi persembunyian dan tidur. Pada siang hari pula, ketiga-tiga suspek akan membekalkan dadah kepada penagih-penagih di kawasan kampung berhampiran.
“Pemeriksaan menjumpai tiga botol yang mengandungi serbuk putih dipercayai dadah jenis heroin dan lapan biji pil berwarna merah disyaki pil kuda,” katanya kepada Kosmo! di sini hari ini.

Mohd. Adli berkata, kesemua dadah yang dijumpai di dalam beg berwarna hitam di dalam khemah berkenaan dianggar bernilai RM1,800.
Tambah beliau, ujian urin terhadap ketiga-tiga suspek mendapati mereka positif dadah jenis heroin dan methamphetamine. – K! ONLINE


Digigit serangga, anak Nana Mahazan jalani pembedahan
Oleh MOHAMMAD SHAHEMY AZMI

27 April 2021, 6:38 pm
PETALING JAYA – Penyanyi, pengacara dan penyampai radio, Nana Mahazan berkongsi kisah anak sulungnya, Althea Raqeem Brian, 11, yang terpaksa menjalani pembedahan pada bahagian belakang paha berhampiran punggung selepas digigit serangga sehingga menjadi bisul dan membengkak.
Menerusi hantaran yang dimuat naik dalam Instagramnya, Nana atau nama sebenarnya Nurul Hana Che Mahazan, 38, berkata dia tidak menyangka anaknya terpaksa menjalani pembedahan hanya disebabkan gigitan serangga.
“Sekitar dua minggu lalu Althea cakap dia kena gigit serangga (dipercayai nyamuk) dekat bahagian belakang paha selepas bermain dekat taman permainan berhampiran rumah. Ada bintat seperti gigitan nyamuk.
“Selepas beberapa hari dia mengadu sakit dan bengkak (kawasan gigitan) sehingga bertukar menjadi kebiruan. Saya hantar dia ke klinik dan doktor cakap ada bisul dan telah merebak ke sekeliling bahagian tersebut,” ujarnya.
Kongsi bekas peserta Akademi Fantasia musim pertama (AF1) itu lagi, disebabkan faktor usia Althea yang masih kecil, doktor menyarankan supaya dia menjalani pembedahan di hospital kerana kurang menyakitkan.
“Althea mengalami kesakitan untuk berjalan dan duduk. Kesian sangat. Jadi selepas melakukan ujian calitan Covid-19 di hospital pada pukul 10.30 malam, Althea terus menjalani pembedahan pada malam itu juga pada pukul 11.30 malam, namun ditangguhkan sehingga pukul 1.30 pagi.

“Disebabkan prosedur operasi standard (SOP) yang ditetapkan, pihak hospital tak bagi tukar penjaga. Kalau mak yang jaga, kena orang yang sama jaga sehingga dibenarkan keluar hospital,” ujarnya.
Dakwa Nana, selepas anaknya selesai menjalani pembedahan, Althea sudah tidak lagi berasa sakit dan perkara itu membuatkan penyanyi kelahiran Muar, Johor itu berasa lega.
“Tak sangka perkara kecil (digigit serangga) boleh membawa kepada pembedahan. Tapi tidak mengapa, syukur alhamdulillah semuanya selamat,” katanya.
Sekadar info, selain Althea, Nana juga mempunyai seorang lagi cahaya mata iaitu Aaqib selepas berkahwin dengan suaminya, Raqeem Brian Abdullah pada 6 Jun 2009. -K! ONLINE


Sudah tujuh bulan, Baim Wong berang rumah tak siap-siap
Oleh MOHAMMAD SHAHEMY AZMI

27 April 2021, 6:44 pm
JAKARTA – Pelakon terkenal Indonesia, Baim Wong berang dan kesal dengan pihak kontraktor yang diupah selepas proses ubah suai rumah baharunya masih belum siap sehingga kini walaupun selepas tujuh bulan.
Ujar pemilik nama sebenar Muhammad Ibrahim, 40, itu, dia sudah mengeluarkan wang yang banyak untuk tujuan pembiayaan pengubahsuaian rumahnya, namun hasilnya masih belum dilihat selepas tujuh bulan.
“Proses ubah suai sudah dilakukan sejak tujuh bulan lalu, tapi masih belum siap. Malah pihak kontraktor minta masa lagi setahun untuk menyiapkan sepenuhnya.
“Mahu tidak mahu saya terpaksa upah pula dua orang pekerja untuk memantau perkembangan kontraktor supaya renovasi dapat disiapkan secepat mungkin,” ujarnya kepada Merdeka.com.
Dalam pada itu, pelakon sinetron Malaikat Kecil Dari India itu sempat memberikan nasihat dengan mengingatkan orang lain supaya membuat keputusan dengan membeli kediaman yang telah siap sepenuhnya tanpa perlu sebarang pengubahsuaian.
“Untuk sesiapa sahaja yang hendak membeli rumah, cari rumah yang telah siap dibina dengan cantik tanpa perlu tambah apa-apa. Mahal sangat kos yang perlu dikeluarkan,” katanya. -K! ONLINE


Neelofa nafi sindir, mahu tolong peniaga burger
Oleh KOSMO!

27 April 2021, 6:41 pm
PETALING JAYA – Selang beberapa jam selepas dikenakan kompaun sebanyak RM60,000, perbuatan selebriti berniqab, Neelofa memuat naik sekeping gambar burger dalam InstaStorynya mengundang kecaman netizen.
Rata-rata netizen mendakwa pemilik nama sebenar Noor Neelofa Mohd. Noor, 32, menyindir menyindir seorang peniaga gerai burger yang dikompaun RM50,000 baru-baru ini oleh pihak berkuasa.
Gara-gara foto tersebut, isteri kepada penceramah bebas, Haris Ismail atau PU Riz, 26, itu diserang hebat bahkan disifatkan tidak bersimpati dengan nasib peniaga burger berkenaan.
Tidak berdiam diri, bekas pengacara MeleTOP itu dalam satu perkongsian InstaStory seterusnya memaklumkan dia tidak berniat untuk memerli individu lain,, khususnya peniaga burger terbabit.
“Ya Allah SWT, ramainya salah anggap dan bersangka tidak baik.
“Sebelum muat naik foto tersebut, saya telah hubungi pihak peguam dan polis untuk bertanyakan secara terperinci mengenai kompaun yang dikenakan terhadap individu berkenaan,” tulisnya dalam InstaStorynya.

Bahkan, pemilik jenama tudung Naelofar itu juga memberitahu dia ingin membantu menyelesaikan bayaran kompaun lelaki tersebut.
“Saya juga minta untuk bantu menyelesaikan bayaran (kompaun) dengan izin Allah SWT,” katanya lagi.
Sementara itu, pelakon drama Suri Hati Mr. Pilot itu turut memuat naik tangkap layar perbualan WhatsApp bersama peguamnya.
Dalam foto tersebut, peguam Neelofa dilihat sedang mendapatkan jumlah sebenar kompaun yang dikenakan terhadap peniaga berkenaan.
Selain itu, dia turut berkongsi sepotong hadis yang menyatakan tentang kelebihan membantu orang lain yang dalam kesusahan.
“Rasuluallah SAW menjelaskan, kelebihan menolong orang lain yang dalam kesusahan, maksudnya: “Sesiapa yang melepaskan satu kesusahan seorang mukmin, pasti Allah SWT akan melepaskan daripadanya satu kesusahan pada hari Kiamat.
“Sesiapa yang menjadikan urusan orang lain mudah, pasti Allah SWT akan memudahkan urusannya di dunia dan di akhirat,” hadis riwayat Muslim.
Kosmo! hari ini melaporkan Neelofa, Pu Riz dan 20 ahli keluarga mereka dikenakan kompaun berjumlah RM60,000 oleh pihak berkuasa atas kesalahan kerana melanggar prosedur operasi standard (SOP) Perintah Kawalan Pergerakan Bersyarat (PKPB) semasa majlis pernikahannya dan menyalahgunakan permit rentas negeri pada Mac lalu. – K! ONLINE


Ditahan polis selepas tunjuk kemaluan dalam LRT
Oleh EDDY AQMAL MOHAMED HAMIDI

27 April 2021, 6:30 pm
SUBANG JAYA – Polis mengesahkan telah berjaya menahan seorang lelaki warga asing yang sebelum ini dilaporkan menunjukkan kemaluan dan beronani di hadapan seorang wanita ketika berada di dalam tren Transit Aliran Ringan (LRT).
Ketua Polis Daerah Subang Jaya, Asisten Komisioner Abd. Khalid Othman berkata, suspek yang juga merupakan lelaki warga Bangladesh berusia 29 tahun itu ditahan sepasukan polis bantuan sewaktu berada di Stesen LRT USJ 7, Subang Jaya.
“Dalam kejadian kira-kira pukul 9.30 malam 25 April lalu, suspek, seorang lelaki warga Bangladesh telah ditahan oleh pasukan polis bantuan.
“Dia kemudiannya diserahkan kepada polis dari Bahagian Siasatan Jenayah Daerah Subang Jaya untuk tindakan selanjutnya,” katanya menerusi satu kenyataan hari ini.
Menurut Abd. Khalid, pada 4 April lalu, kira-kira pukul 8.30 malam, mangsa seorang wanita berusia 20 tahun telah menaiki LRT dari Stesen Alam Megah menuju ke Stesen Taman Melawati.
“Sewaktu sedang melalui Stesen USJ 21, telah datang seorang lelaki duduk di kerusi berhadapan mangsa dan wanita berkenaan terlihat suspek memegang kemaluan dan beronani sambil memandang ke arahnya.

“Wanita berkenaan turut membuat rakaman sepanjang perbuatan suspek tersebut,” jelas beliau.
Tambah Abd. Khalid, suspek dibenarkan reman sehingga 8 Mei depan dan kes disiasat di bawah Seksyen 509 Kanun Keseksaan dan Seksyen 6(1)(c) Akta Imigresen 1959/63.
Terdahulu, Kosmo! Online ada 10 April lalu melaporkan tentang tindakan tidak senonoh seorang lelaki yang menunjukkan kemaluan serta beronani di hadapan seorang wanita ketika berada di dalam tren LRT.
Perbuatan lelaki itu menyebabkan wanita yang berada di hadapannya itu berdepan detik cemas, namun mangsa bertindak bijak apabila merakam aksi individu berkenaan. – K! ONLINE.


Goreng keropok bawah tangga kena kompaun RM50,000
Oleh ROSALWANI CHE SOH

27 April 2021, 6:36 pm
KOTA BHARU – Pasangan suami isteri yang menjalankan perniagaan colek di Kampung Chekok, Tengah meluahkan rasa kecewa apabila mereka juga dikenakan tindakan kompaun RM50,000 tanpa budi bicara pada malam kelmarin.
Mohd. Azizi Mohd. Nor, 42 berkata, dia dan isteri Nik Nawati Nik Lah, 38, terkejut menerima kompaun itu ketika mereka selesai berniaga di kawasan bawah tangga rumah.
“Sebelum anggota polis tiba, saya dan isteri sedang menggoreng keropok untuk hidangan anak-anak selepas selesai berniaga colek. Kami juga sudah menutup kedai ketika itu.
“Bagaimanapun, kami didatangi anggota polis yang terus mengeluarkan kompaun tanpa kami dapat menjelaskan hal sebenar kira-kira pukul 11.30 malam,” katanya ketika ditemui pemberita di rumahnya di sini hari ini.
Terdahulu, Ketua Polis Kelantan, Datuk Shafien Mamat dalam satu kenyataan hari ini berkata, tiga peniaga dikompaun RM50,000 dalam serbuan polis di tiga buah premis malam kelmarin.
Mengulas lanjut, Mohd. Azizi berkata,dia berharap agar kes itu mendapat pembelaan dan mendapat pertimbangan pihak Kementerian Kesihatan (KKM).

“Saya dan isteri tidak mampu bayar jumlah RM50,000 malah ini merupakan kesalahan pertama kami.
“Saya dan isteri telah membuat rayuan kepada pihak KKM di Jabatan Kesihatan Kota Bharu sebelum ia akan dipertimbangkan oleh pihak Peguam Negara,” katanya – K! ONLINE.


PKPD Politeknik Mukah, 3 lokaliti di Sabah ditamatkan
Oleh NUR HUDA MUSA

27 April 2021, 6:55 pm
PETALING JAYA – Kerajaan hari ini bersetuju menamatkan pelaksanaan Perintah Kawalan Pergerakan Diperketatkan (PKPD) di Politeknik Mukah, Sarawak pada 28 April 2021, lebih awal daripada yang dijadualkan.
Menteri Kanan (Keselamatan) Datuk Seri Ismail Sabri Yaakob berkata, keputusan itu dibuat selepas Kementerian Kesihatan (KKM) memaklumkan semua kontak rapat kes positif telah dikenal pasti dan diasingkan di pusat kuarantin yang disediakan
“Sebanyak 264 kes positif Covid-19 telah direkodkan oleh KKM hasil daripada 1,703 keseluruhan ujian saringan dilakukan.
“Semua penghuni Politeknik Mukah telah disaring sebanyak dua kali dengan kes terakhir dilaporkan pada 25 April 2021 iaitu dua kes,” katanya ketika sidang khas hari ini.
Sementara itu, dalam perkembangan lain Ismail Sabri berkata, kerajaan bersetuju menamatkan PKPD di tiga lokaliti di Tawau, Sabah iaitu di Kampung Ranggu Batu 10, Mukim Balung; Fasa Dua Taman Semarak, Mukim Sri Tanjung dan Kampung Tanjung Batu Keramat.
“Keputusan itu dibuat selepas KKM mengesahkan terdapat penurunan kes dan kluster adalah terkawal manakala semua kes positif telah diasingkan dan dimasukkan ke Pusat Kuarantin dan Rawatan Covid-19 (PKRC). – K! ONLINE


Dana RM5 bilion ambil kira kos vaksin untuk remaja
Oleh MOHD. HUSNI MOHD. NOOR

27 April 2021, 6:18 pm
PUTRAJAYA – Dana RM5 bilion yang diperuntukkan bagi Program Imunisasi Covid-19 Kebangsaan (PICK) sudah mengambil kira kos pemberian vaksin untuk golongan remaja dan stok penimbal.
Khairy Jamaluddin berkata, ketika ini, kerajaan menetapkan kos perolehan vaksin untuk 110 peratus populasi adalah RM3.16 bilion.
Bagaimanapun, katanya, kerajaan membuat ketetapan awal untuk menambah lagi bekalan vaksin kepada golongan remaja dengan menetapkan had siling perolehan vaksin kepada RM3.5 bilion.
“Had siling itu juga mengambil kira ketetapan untuk memperolehi bekalan tambahan sebagai stok penimbal jika dos booster tambahan diperlukan,” katanya.
Katanya, beliau menjelaskan bahawa peningkatan dana RM5 bililon daripada RM3 bilion bagi pelaksanaan PICK adalah bagi menampung perbelanjaan mengurus pelaksanaan program itu.
Khairy berkata, kerajaan menetapkan peruntukan siling bagi perolehan vaksin dan logistik vaksin adalah RM3.5 bilion; sewaan dan utiliti (RM333 juta); perkakasan, bekalan pakai habis dan pelaksanaan pemberian vaksinasi (RM260 juta) serta pembersihan dan sanitasi (RM100 juta).

Katanya, kos lain adalah sagu hati sukarelawan bukan kesihatan (RM200 juta); integrasi data dan sistem janji temu (RM70 juta); program jangkauan komuniti dan advokasi vaksinasi (RM55 juta) dan sagu hati sukarelawan kesihatan (RM147 juta). K! ONLINE.


Lebih 13,000 anggota polis Selangor bertugas Aidilfitri
Oleh MOHAMAD NAUFAL MOHAMAD IDRIS

27 April 2021, 6:23 pm
SHAH ALAM – Lebih 13,000 anggota polis Selangor akan bertugas semasa musim perayaan Aidilfitri kali ini.
Ketua Polis Selangor, Datuk Arjunaidi Mohamed berkata, kesemua anggota ini akan menjalankan pemeriksaan termasuk di rumah bagi memastikan penduduk Selangor mematuhi prosedur operasi standard (SOP).
“Anggota polis akan bertugas secara bergilir mengikut jadual tugasan yang telah ditetapkan.
“Maknanya kalau mereka bercuti sebelum hari raya, mereka perlu bekerja semasa Aidilfitri,” katanya selepas program agihan bubur lambuk kepada petugas barisan hadapan di Surau Khalid Al-Walid Ibu Pejabat Polis Kontinjen (IPK) Selangor, di sini, hari ini.
Bubur lambuk itu sumbangan Padiberas Nasional Berhad (BERNAS), bersama Central Sugars Refinery Sdn. Bhd. (CSR) dan Syarikat Era Bayam Kota Sdn. Bhd. (ERA).
Arjunaidi memberitahu, polis akan menggunakan pertimbangan ketika melakukan pemeriksaan di rumah sekiranya terdapat ramai orang di dalam sesebuah rumah itu.

Beliau bagaimanapun menegaskan pihaknya sedang menunggu SOP musim perayaan Aidilfitri daripada Majlis Keselamatan Negara (MKN).
“Kalau MKN membenarkan 10 orang dalam satu rumah, kita akur dengan penetapan yang dibuat mereka.
“Saya harap orang ramai dapat mematuhi SOP Aidilfitri yang dikeluarkan kerajaan nanti,” katanya. – K!ONLINE


Lelaki terbunuh nahas tiga kenderaan
Oleh MUHAMMAD ZIKRI

27 April 2021, 6:07 pm
PONTIAN – Seorang pemandu kereta terbunuh setelah terlibat dalam kemalangan jalan raya melibatkan tiga buah kenderaan di Kilometer 72.1 Jalan Johor Bahru – Batu Pahat berhampiran Lorong Abdul Ghani, Kampung Jawa, di sini, pagi hari ini.
Ketua Polis Daerah Pontian, Mustaffa Bakri Salleh berkata, mangsa yang meninggal dunia dikenali sebagai Abdul Ariffin, 29, beralamat di Simpang Renggam, Kluang.
Katanya, menurut kemalangan berlaku pada pukul 10 pagi itu melibatkan sebuah kereta Proton Waja, sebuah Proton Iswara dan sebuah Proton Wira.
“Insiden dipercayai berlaku apabila mangsa yang memandu kereta Proton Iswara dari Pontian ke Batu cuba memotong kenderaan di hadapan lalu memasuki laluan bertentangan dan melanggar bahagian tepi kereta Proton Wira.
“Dalam masa yang sama, mangsa telah bertembung secara berhadapan dengan kereta Proton Waja yang berada di laluan sama menyebabkan mangsa mengalami kecederaan dan tersepit di tempat duduk pemandu,” katanya ketika dihubungi di sini hari ini.
Tambah Mustaffa Bakri, mangsa yang tersepit telah dikeluarkan oleh anggota bomba dari Balai Bomba dan Penyelamat (BBP) Jalan Alsagoff, Pontian yang turut berada di lokasi kejadian bagi membantu operasi menyelamat.

“Mangsa yang mengalami kecederaan dibahagian dada telah disahkan meninggal dunia oleh pegawai perubatan ketika menerima rawatan di Wad Kecemasan Hospital Pontian (HP) pada pukul 12 tengah hari,” ujarnya. .-K! ONLINE


Kompaun RM50,000 keterlaluan
Oleh NUR HUDA MUSA

27 April 2021, 6:00 pm
PETALING JAYA – Menteri Kanan (Keselamatan) Datuk Seri Ismail Sabri Yaakob menyifatkan jumlah kompaun sebanyak RM50,000 yang dikenakan terhadap seorang peniaga di Kelantan semalam adalah keterlaluan.
Beliau berkata, jenis-jenis kesalahan dan jumlah kompaun sebelum ini telah dibentangkan secara terperinci.
“Tentang kompaun itu sudah heboh di seluruh negara, seperti kita tahu hukuman ini di bawah bidang kuasa Kementerian Kesihatan (KKM) dari segi pengurangan dan sebagainya.
“Tadi saya lihat sendiri di media bahawa menteri undang-undang sendiri dah memberi penjelasan bahawa saman RM50,000 itu adalah keterlaluan. Sebab telah pun dibentangkan dengan terperinci jenis kesalahan dan jumlah kompaun yang patut dikenakan,” katanya ketika sesi soal jawab sidang khas hari ini.
Jelasnya nilai kompaun RM50,000 itu dari segi ordinan darurat sebelum ini adalah berkaitan dengan syarikat.
“Bagaimanapun, perkara ini sedang diambil perhatian KKM, jadi kita tunggu pengumuman dari pihak mereka.

“Tetapi bagi saya, walaupun luar bidang kuasa perkara seperti itu tidak sepatutnya berlaku kerana hukumannya terlalu tinggi. Untuk yang dikompaun pula, mereka masih boleh merayu pada KKM,” katanya. – K! ONLINE


30 peniaga dikompaun langgar SHMMP Aidilfitri.
Oleh MOHD AZLI ADLAN

27 April 2021, 5:39 pm
KUALA TERENGGANU – Seramai 30 peniaga di Terengganu telah dikompaun setelah didapati melakukan pelanggaran sepanjang seminggu pelaksanaan Skim Harga Maksimum Musim Perayaan (SHMMP) Aidilfitri.
Pengarah Kementerian Perdagangan Dalam Negeri dan Hal Ehwal Pengguna (KPDNHEP) Terengganu, Saharuddin Mohd. Kia berkata, antara kesalahan yang dilakukan ialah kegagalan meletakkan tanda harga (13 kes) dan menggunakan alat timbang sukat yang tidak ditentusahkan (10 kes).
“Selain itu, kompaun juga dikeluarkan atas kesalahan gagal menggunakan tanda harga khas berwarna merah jambu (enam kes) dan menjual barangan harga terkawal melebihi harga maksimum (satu kes).
“Sebelum dikompaun dikeluarkan, anggota penguat kuasa KPDNHEP terlebih dahulu memberi teguran kepada peniaga terlibat malangnya sebahagiannya tidak diendahkan,” katanya kepada Kosmo! di sini hari ini.
Saharuddin memberitahu, setakat ini, pasukan penguat kuasa KPDNHEP negeri telah melakukan pemeriksaan terhadap 453 premis perniagaan di seluruh negeri ini.
Menurut beliau, pemeriksaan pematuhan SHMMP Aidilfitri akan dilaksanakan secara berterusan dengan kerjasama agensi lain seperti polis, Kementerian Kesihatan dan pihak berkuasa tempatan.

“KPDNHEP tidak teragak-agak mengambil tindakan penguatkuasaan demi menjaga hak pengguna,” katanya. – K! ONLINE


Peniaga burger sudah buat rayuan kepada KKM
Oleh ROSALWANI CHE SOH

27 April 2021, 5:43 pm
KOTA BHARU – Peniaga burger yang dikompaun RM50,000 sudah mengemukakan rayuan kepada pejabat Peguam Negara melalui Kementerian Kesihatan (KKM) hari ini.
Rayuan itu dibuat oleh Wan Mohd Faisal Wan Kadir, 37, di Pejabat Kesihatan Kota Bharu bersama isterinya, Nor Laili Shafii, 36.
Menurut Nor Laili, dia dan suami mengharapkan agar kompaun berkenaan dapat dikurangkan memandangkan pendapatan mereka yang tidak menentu pada musim Perintah Kawalan Pergerakan (PKP).
“Kami merayu budi bicara pihak KKM dapat kerana masih buntu saat ini untuk mencari wang untuk menjelaskan kompaun.
“Sehingga hari ini, kami masih terkejut dengan kejadian terbabit. Kami amat berharap perkara ini diselesaikan dengan baik,”katanya ketika ditemui Kosmo! di rumahnya di Kampung Rambutan Rendang hari ini.
Menurut Nor Laili, selain itu, dia dan suami merayu agar kerajaan negeri dapat memberi kelonggaran iaitu perniagaan dapat dilanjutkan sehingga pukul 2 pagi kerana mereka hanya berniaga dalam kawasan pagar rumah untuk tempahan sahur dan pekerja shif.

“Kami bukan menindakkan undang-undang, namun para peniaga kecil hanya mengharapkan punca pendapatan dengan berniaga.
“Ketika ini, kami hanya mengambil tempahan burger pada waktu sahur dan khidmat bayar selepas terima (COD) sahaja daripada pelanggan,” katanya. – K! ONLINE


Syarikat kena RM25,000 sebabkan kematian pekerja
Oleh KOSMO!

27 April 2021, 5:11 pm
Oleh NUR NABILAH RAHMAT
BATU PAHAT – Sebuah syarikat mengaku bersalah di Mahkamah Sesyen Batu Pahat hari ini atas pertuduhan gagal memastikan keselamatan semasa bekerja sehingga pekerja maut, tiga tahun lalu.
Tertuduh, Syarikat Fung Seng Machinery sebagai majikan mengaku bersalah selepas kertas pertuduhan dibacakan jurubahasa mahkamah.
Hakim Mazelan Jamaludin menjatuhkan hukuman denda RM25,OOO.
Menurut kertas pertuduhan, syarikat itu sebagai majikan didapati telah gagal memastikan kerja-kerja pemasangan bumbung dalam keadaan selamat sehingga mengakibatkan kemalangan maut seorang pekerjanya.
Pekerjanya warganegara tempatan yang berumur 28 tahun meninggal dunia pada masa kejadian kerana jatuh dari tempat tinggi semasa melakukan kerja pemasangan bumbung di sebuah kilang yang terletak di Parit Raja, di sini, 27 Julai 2019.

Pendakwaan dikendalikan Mohd. Zakuan Fauzi daripada Jabatan Keselamatan dan Kesihatan Pekerjaan (JKKP) Johor.
Manakala siasatan terhadap kes tersebut dijalankan oleh pegawai siasatan JKKP Johor, Mohd. Faizal Zolkiply. – K! ONLINE


52 individu terima sumbangan dari Agong
Oleh LUQMAN RIDHWAN MOHAMED NOR

27 April 2021, 5:52 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini meneruskan pengurniaan sumbangan di Program Santuni Kasih dan Kurniaan di Masjid Kampung Cherok Paloh, Kuantan, Pahang.
Turut berangkat ke program itu ialah Pemangku Raja Pahang, Tengku Mahkota Tengku Hassanal Ibrahim Alam Shah; Tengku Arif Bendahara, Tengku Muhammad Iskandar Ri’ayatuddin Shah dan Tengku Panglima Muda, Tengku Ahmad Ismail Mu’adzam Shah.
Istana Negara di laman Facebook berkata, pada program tersebut, Seri Paduka Baginda berkenan meluangkan masa menyantuni dan mengurniakan sumbangan kepada 52 orang asnaf, warga emas serta orang kelainan upaya (OKU).
“Semoga sumbangan ini dapat meringankan beban yang ditanggung mereka terutamanya semasa bulan Ramadan dan membantu persiapan Hari Raya Aidilfitri yang bakal menjelang tiba.
“Keberangkatan Seri Paduka Baginda ini mencerminkan keperibadian dan keprihatinan tinggi Baginda dan Pemangku Raja Pahang terhadap golongan yang memerlukan bantuan. Daulat Tuanku,” katanya. – K! ONLINE


Ebit Lew bantu lapan sekeluarga
Oleh LUQMAN RIDHWAN MOHAMED NOR

27 April 2021, 5:35 pm
PETALING JAYA – Lapan sekeluarga hari ini dibantu penceramah popular, Ebit Lew yang menempatkan mereka ke sebuah apartment baharu setelah hampir enam bulan keluarga berkenaan tinggal di hotel bajet di Larkin, Johor.
Menurut Ebit di laman Facebook, keluarga tersebut terdiri daripada seorang ibu yang menghidap penyakit leukimia serta tujuh orang anaknya berusia antara 15 hingga 2 tahun.
“Berat ujian mereka. Anak tolong orang jual kuih dan kacang-kacang. Kadang ada orang bantu beri duit dan makanan. Sayu tapi kagum anak ini mereka kuat nak menjaga satu sama lain. Masing-masing nak menjaga ibunya.
“Sampai bilik hotel mereka, terkejut sangat sebab kecil sangat. Terfikir bagaimanalah mereka hidup dalam bilik kecil ini. Biasalah anak-anak mereka happy (gembira) sahaja. Mereka dapat sahaja duit berniaga berjalan-jalan terus bayar sewa hotel hari-hari,” katanya.
Ebit berkata, dia terus membawa mereka ke sebuah rumah apartment tiga bilik tidur yang selesa, dengan bayaran sewa akan diselesaikannya sendiri setiap bulan.
Pada masa sama, dia turut mengaturkan kembali agar anak-anak wanita tersebut dapat bersekolah.

Ebit turut meluangkan masa membeli pakaian untuk mereka di Plaza Angsana, Johor Bahru, serta membelanja keluarga itu makan KFC, perabot, barangan elektrik, katil, tilam malah turut diberikan duit belanja.
“Saya ada cadangkan jika nak berniaga boleh buka gerai jual kuih dan air. Cari gerai buka dekat kawasan tersebut. Insya-Allah kami akan cuba bantu mereka sedaya-upaya,” katanya. – K! ONLINE


Netizen minta Neelofa bayarkan kompaun peniaga burger
Oleh ZULKIFLI MANZOR

27 April 2021, 5:23 pm
PETALING JAYA – Akaun Facebook selebriti popular, Noor Neelofa Mohd. Noor, 32, diserang netizen yang tidak berpuas hati dengan kompaun RM20,000 dikenakan pihak polis terhadapnya kerana melanggar prosedur operasi standard (SOP) Perintah Kawalan Pergerakan Bersyarat (PKPB).
Rata-rata netizen membandingkan kompaun dikenakan terhadapnya tersebut dengan kompaun RM50,000 dikenakan pihak polis terhadap seorang peniaga burger berusia 38 tahun di Kelantan kerana berniaga lebih masa ditetapkan.
Seorang pengguna Facebook menggunakan akaun Hanif Mohamad berkata, banyak permintaan supaya Neelofa membayarkan kompaun peniaga burger tersebut merupakan suatu cadangan yang baik.
“Kasihan kepada dia Kak Lofa. Caprice dah lancarkan tabung untuk bantu Abang Burger dan ramai lagi yang senasib. Semoga semakin maju bisnes Kak Lofa,” sindirnya.
Pemilik akaun Facebook Weeya Mamazarif menulis, ramai orang buat silap, namun kesilapan yang dilakukan selebriti popular itu paling menyakitkan hati rakyat.
Bagaimanapun, ada juga segelintir netizen meminta supaya isu tersebut tidak dipanjangkan disebabkan Neelofa telah membuat pengakuan dan meminta maaf.

Tinjauan Kosmo! mendapati hantaran Neelofa di Facebook beliau berhubung isu tersebut setakat petang ini telah menerima lebih 10,000 komen netizen dan 1,100 perkongsian.
Terdahulu, media melaporkan Neelofa dan pendakwah bebas, Muhammad Haris Mohd Ismail atau PU Riz masing-masing dikompaun RM20,000 dan RM10,000 kerana melanggar SOP PKPB.
Seramai 20 ahli keluarga Neelofa turut dikenakan kompaun RM1,500 setiap seorang dengan jumlah keseluruhan RM30,000 kerana gagal melakukan penjarakan fizikal sewaktu majlis akad nikah mereka.
Pasangan suami isteri itu juga melanggar kebenaran untuk tujuan merentas negeri diberikan pegawai diberi kuasa mengikut subperaturan 4 (2) (d) Peraturan-Peraturan sama.
Semalam, tular seorang peniaga burger Wan Mohd. Faisal Wan Kadir,38 yang berkongsikan kisahnya dikompaun sebanyak RM50,000 ketika sedang berniaga di hadapan rumah sendiri. – K! ONLINE


Kebenaran rentas sempadan masih dibincang
Oleh MOHAMAD FAIZAL HASHIM

27 April 2021, 5:27 pm
ISKANDAR PUTERI – Kerajaan negeri tidak pernah menjanjikan memperoleh kebenaran daripada kerajaan Singapura untuk memberi ruang kepada rakyat Malaysia yang sudah divaksin di negara itu pulang menyambut Aidilfitri ke tanah air.
Pengerusi Jawatankuasa Pelaburan, Pembangunan Usahawan, Koperasi dan Sumber Manusia negeri, Datuk Mohd. Izhar Ahmad berkata, soal merentas sempadan ini masih dalam perbincangan dan belum diputuskan lagi.
Katanya, terdapat segelintir pihak keliru berhubung perkara itu yang beranggapan bahawa kerajaan negeri menjamin bagi mendapatkan kebenaran daripada kerajaan negara republik itu.
“Isu sempadan ini adalah melibatkan kerajaan dengan kerajaan dan terdapat banyak perkara yang perlu diperhalusi dan dipatuhi.
“Dalam soal ini, kita (kerajaan negeri) tidak dapat untuk memberi pengesahan kerana di luar bidang kuasa kita cuma akan terus cuba sebaik mungkin idea mengenainya dapat direalisasikan,” katanya.
Mohd Izhar berkata demikian selepas menyempurnakan Majlis Penyerahan Surat Kelulusan Program Pembangunan Usahawan Negeri Johor 2021 di Bangunan Sultan Ismail, di sini, hari ini.

Ahad lalu, Mohd. Izhar menyatakan kelonggaran itu sedang dibincangkan termasuklah dengan menyediakan pas laluan hijau khas buat mereka yang terlibat. – K! ONLINE


Ops Benteng kekang penyeludupan PATI
Oleh MOHD. RAFIE AZIMI

27 April 2021, 5:17 pm
BUKIT KAYU HITAM – Ops Benteng yang dilaksanakan sejak Mei tahun lalu berjaya menurunkan jumlah kes penahanan pendatang asing tanpa izin (PATI) yang cuba merentasi sempadan negara secara haram sebanyak 35 peratus.
Panglima Medan Barat Tentera Darat, Leftenan Jeneral Datuk Muhammad Hafizuddean Jantan berkata, penurunan itu jelas menunjukkan bahawa operasi tersebut memberi kesan kepada cubaan menyeludup masuk PATI ke negara ini menerusi lorong tikus dan laluan haram.
“Selain itu, sebelum ini iaitu sepanjang 2019 dan 2020, jumlah atau hasil rampasan pelbagai barang di kawasan tanggungjawab (KTJ) Divisyen Kedua Infantri Malaysia (2 Divisyen) hanyalah kira-kira RM2.4 juta.
“Begitu pun sejak Ops Benteng ini dilaksanakan, 2 Divisyen telah mencipta kejayaan operasi yang mana nilai rampasan hingga April 2021 adalah sebanyak RM24.2 juta,” katanya.
Beliau berkata demikian pada sidang akhbar selepas menyempurnakan Majlis Penyerahan Aset Mobiliti Darat kepada Ops Benteng Zon Utara KTJ 2 Divisyen di Markas Taktikal Kompeni Pos 5 Operasi Pagar II Siri 2/2021 di sini hari ini. – K! ONLINE


Kelantan kekal PKP, rentas negeri masih tidak dibenarkan
Oleh NUR HUDA MUSA

27 April 2021, 5:32 pm
PETALING JAYA – Kerajaan hari ini mengumumkan seluruh negeri Kelantan masih lagi kekal di bawah Perintah Kawalan Pergerakan (PKP).
Menteri Kanan (Keselamatan), Datuk Seri Ismail Sabri Yaakob berkata, keputusan itu dibuat selepas keadaan Covid-19 di negeri itu tidak menunjukkan penurunan.
“Lima negeri dikekalkan Perintah Kawalan Pergerakan Bersyarat (PKPB) iaitu Selangor, Wilayah Persekutuan Kuala Lumpur, Johor, Pulau Pinang, dan Sarawak.
“Sementara itu, oleh kerana zon hijau berkurangan, maka status negeri Sabah bertukar status dari Perintah Kawalan Pergerakan Pemulihan (PKPP) kepada PKPB,” katanya dalam sidang khas hari ini.
Dalam pada itu, katanya, sembilan lagi negeri kekal dengan status PKPP, iaitu Perlis, Kedah, Melaka, Negeri Sembilan, Pahang, Terengganu, Wilayah Persekutuan Putrajaya dan Labuan.
“Pengekalan status ini berkuatkuasa pada 29 April sehingga 17 Mei 2021 kecuali Sarawak yang bermula 27 April sehingga 17 Mei.

“Seperti prosedur operasi standard (SOP) diumumkan sebelum ini, pergerakan rentas negeri masih tidak dibenarkan kecuali pelancongan dari negeri PKPP ke negeri PKPP melalui konsep green travel bubble,” jelasnya.
Katanya, pergerakan rentas daerah juga masih dibenarkan kecuali di negeri Sabah dan Sarawak.
Dalam perkembangan lain katanya, SOP sambutan semasa perayaan Aidilfitri akan diumumkan dalam masa terdekat. – K! ONLINE


Hilux tersangkut di Pantai Batu Laut
Oleh MOHD YUNUS YAKKUB

27 April 2021, 4:51 pm
KUALA LANGAT – Sebuah kenderaan pacuan empat roda tular apabila tersangkut di kawasan cetek pantai Batu Laut, hari ini.
Berdasarkan video berdurasi 20 saat yang tular itu kelihatan individu cuba menolak membawa keluar kereta itu.
Menurut perakamnnya, kenderaan jenis Toyota Hilux itu berada di pantai berhadapan Masjid Batu Laut.
“Ada sebuah Hilux sangkut di laut memerlukan bantuan. Kalau ada sesiapa boleh bantu untuk menarik keluar.
“Dulu ada sebiji Hilux yang pernah sangkut, macam mana pengalaman hendak keluarkan. Lagi satu jam air pasang,” katanya.
Video itu mendapat pelbagai komen daripada netizen termasuk menyifatkan cuba meniru apa dilakukan di luar negara.

“Kali kedua rasanya benda macam ini. Ini mesti orang luar yang acah-acah macam dekat ‘oversea’ naik 4X4 travel. Jalan dekat pasir,” kata pengguna Facebook, Hasanah Misni.
Bagi pengguna Fz Azrie pula menyifatkan kenderaan pacuan empat roda itu menunggu air pasang untuk dikeluarkan daripada kawasan itu.
“Dia tunggu air pasang itu. Kereta dia boleh terapung,” jelasnya. – K!ONLINE


Warga TLDM diseru kekal fokus, miliki semangat juang tinggi
Oleh MOHD YUNUS YAKKUB

27 April 2021, 4:06 pm
SHAH ALAM – Sultan Selangor, Sultan Sharafuddin Idris Shah menyeru agar warga ‘the Navy People’ kekal fokus dengan tugas dan tanggungjawab masing-masing.
Baginda juga menitahkan agar mereka terus memiliki semangat juang yang tinggi dalam melaksanakan tugas yang murni ini.
“Sempena sambutan kali yang mengangkat tema TLDM Siaga Kedaulatan Terpelihara, beta mahu agar TLDM terus memainkan peranan penting sebagai barisan hadapan atau ‘frontliner’ bagi mengawal dan mempertahankan kedaulatan dan keselamatan perairan negara dari sebarang ancaman luar,” titahnya menerusi hantaran di Facebook rasmi Selangor Royal Office ,hari ini.
Sultan Sharafuddin sebagai Kepten Yang Dipertua TLDM turut berkenan menzahirkan ucapan Selamat Menyambut Hari Tentera Laut Ke-87 kepada semua warga ‘the Navy People’.
“Beta turut mengucapkan terima kasih dan penghargaan kepada setiap warga ‘the Navy People’ yang sentiasa komited dan bangga dalam mencurahkan khidmat bakti dan ketaat setiaan yang tidak terhingga terhadap perkhidmatan TLDM khasnya dan negara amnya,” katanya. -K! ONLINE


2,733 kes Covid-19, 11 kluster baharu direkod
Oleh SITI A'ISYAH SUKAIMI

27 April 2021, 3:38 pm
PUTRAJAYA – Kes baharu masih lagi mengatasi angka 2,000 dengan 2,733 kes hari ini, menjadikan jumlah kes positif Covid-19 sebanyak 398,451 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Selangor merekodkan sebanyak 750 kes, diikuti oleh Kelantan sebanyak 484 kes dan Sarawak sebanyak 432 kes.
“Seterusnya, Kuala Lumpur (377 kes), Johor (220 kes), Pulau Pinang (115 kes), Sabah (82 kes), Terengganu (61 kes), Kedah (51 kes), Negeri Sembilan (39 kes), Perak (38 kes), Pahang (35 kes) dan Melaka (33 kes).
“Putrajaya pula dengan 15 kes manakala, Perlis sebanyak satu kes dan Labuan tidak merekodkan kes baharu hari ini,” katanya pada Facebook di sini hari ini.
Ujarnya lagi, terdapat 11 kluster baharu dikenal pasti hari ini dan dua kluster tamat menjadikan sebanyak 1,247 kluster ditamatkan sehingga kini. -K!ONLINE


Belakang kedai ‘port’ pelanggan lepak
Oleh YATIMIN ABDULLAH

27 April 2021, 3:54 pm
PASIR MAS – Seorang peniaga kedai makan dikompaun sebanyak RM10,000 selepas didapati menjadikan kawasan belakang premisnya yang tersorok sebagai lokasi untuk menjalankan perniagaan melebihi had masa di sini malam tadi.
Dalam serbuan pada pukul 12.10 tengah malam itu, pemilik premis berkenaan didapati melanggar peraturan prosedur operasi standard (SOP) Perintah Kawalan Pergerakan (PKP) kerana beroperasi melebihi had masa iaitu pukul 10 malam.
Ketua Polis Daerah Pasir Mas, Asisten Komisioner Mohd. Nasaruddin M.Nasir berkata, selain pemilik premis itu, tujuh pelanggan yang terdiri daripada lima lelaki dan dua wanita masing-masing turut dikompaun sebanyak RM1,500.
“Tujuh orang pelanggan yang berusia dalam lingkungan 19 hingga 34 tahun itu dikompaun selepas mereka didapati tidak memakai pelitup muka.
“Tindakan kompaun itu dikeluarkan bukan untuk membebankan mereka tetapi bagi mengingatkan terhadap kesedaran dalam aspek pematuhan SOP,” katanya dalam satu kenyataan di sini hari ini.-K! ONLINE


Lelaki ditemui mati dipercayai bunuh diri
Oleh IVAN AMIRUL

27 April 2021, 3:50 pm
PENAMPANG – Seorang lelaki ditemui mati dalam sebuah kereta di kawasan Tanah Perkuburan Kampung Divatto pagi tadi.
Dalam kejadian pukul 7.30 pagi itu, mangsa dipercayai kecewa selepas berdepan masalah cinta dengan kekasihnya.
Lelaki berusia 40-an terbabit ditemui abang kandungnya dalam keadaan tidak sedarkan diri sebelum menghubungi pihak polis bagi mendapatkan bantuan.
Ketua Polis Daerah Penampang, Deputi Superintendan Mohd Haris Ibrahim berkata, abang mangsa menerusi panggilan telefon memaklumkan adiknya berada dalam tidak sedarkan diri dan dipercayai sudah meninggal dunia.
“Sepasukan polis dikerah ke lokasi dan mendapati mangsa dalam keadaan tidak sedarkan diri
di tempat duduk pemandu.
“Siasatan lanjut kemudiannya menemui terdapat satu saluran hos yang disambungkan dari ekzos kenderaan ke dalam kereta melalui cermin pintu belakang,” katanya ketika ditemui hari ini.

Mengulas lanjut, Mohd Haris menyatakan kejadian itu dipercayai dilakukan sendiri oleh mangsa berdasarkan tiada sebarang unsur-unsur jenayah dikesan di lokasi.-K! ONLINE


Pergaduhan antara jiran berakhir di balai polis
Oleh EDDY AQMAL MOHAMED HAMIDI

27 April 2021, 4:27 pm
AMPANG JAYA – Pergaduhan tiga individu susulan kejadian pecah cermin kenderaan akhirnya berpanjangan sehingga ke balai polis selepas mereka ditahan di Taman Permata, Hulu Kelang di sini semalam.
Ketua Polis Daerah Ampang Jaya, Asisten Komisioner Mohamad Farouk Eshak berkata, kejadian berlaku kira-kira pukul 4.15 petang sewaktu seorang lelaki sedang menunggang motosikal berdekatan lampu isyarat Taman Permata, Hulu Kelang.
“Kemudian sebuah teksi didakwa telah berhenti secara mengejut mengakibatkan lelaki tersebut turun dari motosikalnya dan menarik keluar pemandu untuk menegur cara pemanduannya yang telah mengakibatkan berlaku pertengkaran di antara mereka.
“Penunggang motosikal itu kemudiannya pulang ke rumah dan kembali semula ke lokasi dengan membawa sebatang besi disyaki penyerap hentakan ‘absorber’ kereta dan memecahkan cermin bahagian penumpang belakang kanan teksi,” katanya dalam satu kenyataan hari ini.
Mohamad Farouk berkata, tidak berhenti di situ, penunggang motosikal berkenaan turut memecahkan cermin bahagian pemandu sebuah kereta jenis Proton Satria milik adik kepada pemandu teksi berkenaan sewaktu mereka berada di hadapan sebuah pasar raya di Taman Permata.
“Susulan kejadian itu, pemandu teksi serta adiknya yang berusia 25 dan 26 tahun itu telah pergi ke rumah penunggang motosikal itu di Taman Permata dan memukul lelaki berkenaan selain membuat ugutan.

“Pihak polis telah menerima laporan daripada kedua-dua belah pihak dan telah menangkap pemandu teksi serta adiknya kerana mencederakan dan membuat ugutan manakala penunggang motosikal ditahan kerana perbuatan khianat,” jelas beliau.
Tambah Mohamad Farouk, siasatan awal mendapati penunggang motosikal dan pemandu teksi tinggal di kawasan perumahan yang sama dan pernah mempunyai masalah kejiranan sebelum ini.
“Kesemua tahanan kini direman selama empat hari dan kes disiasat di bawah Seksyen 323/506 Kanun keseksaan (KK) kerana dengan niat mendatangkan kecederaan, Seksyen 506 KK kerana membuat ugutan jenayah dan Seksyen 427 KK kerana perbuatan khianat,” tegas beliau.


Anggota polis samun, cabul wanita ditahan
Oleh MOHD. RAFIE AZIMI

27 April 2021, 3:23 pm
ALOR SETAR – Seorang anggota polis berpangkat konstabel ditahan kerana disyaki terlibat dalam kes samun dan cabul seorang wanita berusia 29 tahun dalam kejadian di Jalan Putra di sini kelmarin.
Suspek berusia 20 tahun itu ditahan di pekarangan Balai Polis Kepala Batas di sini iaitu tempat dia bertugas pada pukul 2.45 pagi, semalam.
Menurut sumber, kejadian dipercayai berlaku kira-kira pukul 5.30 petang, Ahad lalu ketika wanita terbabit berada di dalam keretanya di kawasan letak kenderaan di Jalan Putra di sini.
“Mangsa didatangi suspek yang menunjukkan kad menyerupai kad kuasa polis serta memperkenalkan diri sebagai pegawai polis Bukit Aman.
“Suspek kemudian masuk ke dalam kereta tersebut dan duduk di bahagian penumpang, seterusnya mengambil wang tunai berjumlah RM1,500 dari beg bimbit wanita berkenaan,” katanya di sini hari ini.
Menurutnya lagi, suspek juga didakwa menyentuh dada serta paha wanita itu secara sengaja.

Sementara itu, Ketua Polis Daerah Kota Setar, Asisten Komisioner Ahmad Shukri Mat Akhir ketika dihubungi mengesahkan penahanan suspek dan kes disiasat mengikut Seksyen 392 dan 354 Kanun Keseksaan.- K! ONLINE


Tujuh lagi sekolah ditutup dua hari di Pulau Pinang
Oleh SAFINA RAMLI

27 April 2021, 4:03 pm
GEORGE TOWN – Tujuh lagi sekolah di negeri ini diarah tutup ekoran terdapat kes positif Covid-19 dikesan di sekolah berkenaan.
Pengarah Jabatan Pendidikan Negeri, Abdul Rashid Abdul Samad berkata, sekolah yang tidak didedahkan nama itu ditutup selama dua hari bermula hari ini.
Katanya, pertambahan tujuh buah sekolah itu menjadikan jumlah terkini sekolah yang ditutup ketika ini adalah sebanyak 27 buah.
“Pelajar di sekolah yang terlibat akan mengikuti proses pengajaran dan pembelajaran di rumah (PdPR),” katanya ketika dihubungi hari ini.
Kosmo! Online semalam melaporkan, 20 buah sekolah di bahagian pulau dan Seberang Perai diarahkan tutup selama dua hari bermula semalam selepas kes positif Covid-19 dikesan. – K! ONLINE


Kerian sebagai hub makanan laut
Oleh WAT KAMAL ABAS

27 April 2021, 3:45 pm
BAGAN SERAI – Kerajaan Negeri Perak bercadang untuk menjadikan Daerah Kerian sebagai hub makanan laut sepanjang bulan Ramadan.
Pengerusi Jawatankuasa Pertanian, Perladangan dan Industri Makanan, Razman Zakaria berkata, setiap kali bulan Ramadan, makanan laut terutama kerang dan pelbagai jenis siput menjadi antara menu wajib di nikmati semua lapisan masyarakat khususnya umat islam apabila usai solat terawih.
” Apabila tiba bulan Ramadan, Daerah Kerian menjadi antara daerah yang di sebut-sebut dan menu kerang rebus yang dicicah dengan kuah kacang menjadi ‘trade mark’ tersendiri daerah ini.
” Cadangan menjadikan Kerian sebagai hub makanan laut merupakan satu cadangan yang menarik dan kita akan bincangkan perkara ini dengan beberapa agensi lain termasuklah Kementerian Pelancongan sebelum ianya dilaksanakan,” katanya di sini, hari ini.
Menurutnya lagi di daerah Kerian terutama di kawasan Bagan Serai dan Parit Buntar, kini terdapat lambakan gerai dan premis yang menyajikan menu ini.-K! ONLINE


KKM nilai semula kes kompaun RM50,000 peniaga burger
Oleh NOR IDAYU BOSRO

27 April 2021, 3:31 pm
PUTRAJAYA – Kementerian Kesihatan (KKM) akan membuat penilaian semula terhadap kes peniaga burger dikenali sebagai Wan Mohd. Faisal Wan Kadir, yang dikompaun RM50,000 bagi kesalahan berniaga melebihi waktu ditetapkan, di Kota Bharu, Kelantan baru-baru ini.
Menteri Kesihatan, Datuk Seri Dr. Adham Baba berkata, penilaian itu untuk mempertimbangkan sama ada pengurangan atau pengecualian boleh diberikan jika didapati ada asas yang munasabah.
Katanya, peniaga berkenaan diminta supaya mengemukakan permohonan rayuan terhadap kompaun itu secepat mungkin.
“KKM amat prihatin dan memandang serius kes yang mendapat perhatian dan simpati ramai ini.
“KKM melihat kes ini sebagai kes terkhusus dan perlu ditangani segera. ” katanya di dalam kenyataan akhbar di sini hari ini.
Adham berkata, tujuan KKM menguatkuasakan undang-undang dan mengenakan kompaun adalah untuk mendidik dan bukan hukuman semata-mata.

Katanya, individu yang dikompaun sentiasa  diberikan peluang untuk mendapat keadilan dan dibenar mengemukakan rayuan mengikut mekanisme yang disediakan.
“Orang ramai diminta memberikan kerjasama yang tinggi untuk samasama melindungi diri, keluarga dan masyarakat serta seterusnya membendung penularan Covid-19,” katanya.
Sebelum ini, tular di media sosial kisah seorang peniaga burger di Kampung Rambutan, Kelantan yang meluahkan rasa terkilan selepas dikenakan kompaun RM50,000 kerana kesalahan berniaga lebih masa ketika Perintah Kawalan Pergerakan (PKP)
Ketika ini, seluruh jajahan di Kelantan menjalani PKP berkuat kuasa dari 22 April lalu hingga 29 April depan berikutan peningkatan kes jangkitan Covid-19 di negeri itu. -K! ONLINE


SAM gesa siasat punca air parit berwarna hitam
Oleh MOHD SYALMIZI HAMID

27 April 2021, 4:00 pm
SEBERANG PERAI – Beberapa kilang di Taman Industri Seri Juru dekat Bukit Mertajam di sini dan penternakan akuakultur di kawasan sekitar dipercayai menjadi punca pencemaran kepada sistem perparitan di kawasan itu.
Presiden Sahabat Alam Malaysia (SAM), Meenakshi Raman berkata, tinjauan pihaknya mendapati kilang yang beroperasi kebanyakannya adalah dalam kategori industri berat dan ada segelintir yang tidak mempamerkan papan tanda.
Beliau berkata, tinjauan turut mendapati lambakan bungkusan sisa-sisa plastik yang dipercayai untuk dijadikan bahan proses kitar semula.
“Sama ada plastik import atau bukan tidak dapat dipastikan namun bungkusan-bungkusan besar plastik terbabit dapat dilihat dengan jelas dari luar serta dalam ruang dalaman premis berkenaan.
“Air dari saliran-saliran parit yang terdapat di kawasan industri ini kelihatan berwarna hitam dan berbau seolah dicemari dengan buangan sisa kumbahan yang tidak dirawat dan bahan pencemar lain,” katanya dalam satu kenyataan hari ini.-K! ONLINE


Hamil empat bulan, Ayda Jebat bakal bergelar ibu
28 April 2021, 9:27 pm
PETALING JAYA – Selepas hampir empat bulan mendirikan rumah tangga, penyanyi dan pelakon Ayda Jebat mengesahkan dirinya kini sedang hamil anak pertama.
Berita gembira tersebut diumumkan Ayda atau nama lengkapnya Nur Suhada Jebat, 29, ketika ditemui pada majlis Iftar Bersama Ayda Jebat & Nabil Mahir di Hotel The Majestic, Kuala Lumpur sebentar tadi.
Jelas Ayda, dia mengambil sedikit masa untuk mengesahkan kehamilannya biarpun sebelum ini berita tersebut didedahkan oleh pihak lain terlebih dahulu.
“Ramai yang tahu saya bekerja dengan banyak jenama. Jadi saya memang memerlukan sedikit masa untuk umumkan kepada mereka supaya urusan kerja seperti penggambaran iklan dapat disusun semula.
“Tapi tidak sangka, berita yang keluar tiba-tiba tempoh hari dibuat tanpa meminta izin daripada kami. Jadi apa yang berlaku sebelum ini, jadikan iktibar kalau tuan punya badan tidak izinkan, kena tahu apa kesan yang boleh berlaku,” katanya.
Tambah pelantun lagu Parah Parah itu, akibat berita tersebut, dia hampir keguguran kerana terlalu sibuk bekerja demi mengejar jadual padat dengan jenama yang menggunakannya sebagai duta.

“Saya bekerja lebih masa selepas berita tersebut keluar sehingga hampir keguguran. Saya dimasukkan ke wad kecemasan kerana terlalu tertekan.
“Malah usia kandungan saya juga masih belum cukup kuat ketika itu,” katanya lagi.
Ayda dijangka melahirkan anak sulungnya pada Oktober depan.
“Alhamdulillah, semoga semuanya dipermudahkan. Mohon semua mendoakan yang baik-baik,” katanya.
Ayda mendirikan rumah tangga dengan pasangannya, Nabil Mahir pada 1 Januari lalu selepas mengikat pertunangan secara dalam talian pada 28 April tahun lalu ketika pelaksanaan Perintah Kawalan Pergerakan (PKP). – K! ONLINE


KPKT saran kerap sanitasi pusat beli-belah
Oleh SUBKHI SUDARJI

28 April 2021, 11:33 pm
PUTRAJAYA – Kementerian Perumahan dan Kerajaan Tempatan (KPKT) menyarankan pusat beli-belah yang menjadi tumpuan orang ramai  mendapatkan  persiapan hari raya disanitasi secara kerap bagi mengelak penyebaran  Covid-19.
Menterinya, Datuk Zuraida Kamaruddin berkata, pusat beli-belah itu juga perlu melantik sendiri  syarikat yang menjalankan perkhidmatan sanitasi selain perlu lebih kerap menjalankan kerja-kerja sanitasi ketika musim perayaan kerana jumlah pengunjung dijangka lebih ramai berbanding hari biasa.
“Pihak  Berkuasa  Tempatan (PBT) akan  memastikan  semua pusat  beli-belah  mematuhi prosedur operasi standard (SOP) melalui kuasa yang diberikan termasuk menasihati pengunjung serta mengenakan kompaun.
“KPKT juga hanya  akan  melakukan  sanitasi  di  pusat  beli-belah  sekiranya  mendapat  nasihat daripada Pejabat Kesihatan  Daerah (PKD),” katanya.
Beliau berkata demikian kepada pemberita selepas  menghadiri majlis penutup pertandingan tilawah al-Quran, hafazan dan  azan Piala Menteri KPKT di  Ibu Pejabat  Jabatan  Bomba  dan  Penyelamat (JBPM)  Putrajaya  di  sini  hari  ini.
Pertandingan itu bermula 19 April hingga 23 April lalu membabitkan 84 penyertaan iaitu 30 penyertaan azan, 20 penyertaan tilawah al-Quran lelaki (qari), 10 penyertaan tilawah al-Quran wanita, 15 penyertaan hafazan lelaki dan sembilan penyertaan hafazan wanita.

Pada  program  itu  juga, Zuraida  turut  menyampaikan sumbangan Ramadan kepada 46 kakitangan  ibu  tunggal dan  golongan kurang upaya (OKU) daripada kumpulan B40.
Sementara itu, beliau berkata, memandangkan jumlah jangkitan Covid-19 yang semakin meningkat,  pihaknya juga akan  mengadakan pusingan ke dua  sanitasi  di tempat awam dan bangunan kerajaan.
“Setakat hari  ini, sebanyak  7,413 premis  kerajaan termasuk 311 pusat  tahfiz  telah  disanitasi membabitkan  anggota  bomba, PBT   dan  agensi   lain.
“Sempena hari raya Aidilfitri nanti juga hanya 20 peratus anggota bomba dibenarkan bercuti, manakala 10,000 yang lain akan bertugas  dan bersiap sedia bagi menghadapi segala kemungkinan bencana alam, kemalangan, pematuhan Covid-19 dan lain-lain,” katanya. – K! ONLINE


Yayasan KRU lancar program ‘Kita Jaga Kita’ 1 Jun
Oleh IZZATUL ‘AIN AZMAN

28 April 2021, 8:58 pm
PETALING JAYA – Yayasan KRU akan melancarkan program ‘Kita Jaga Kita’ pada 1 Jun depan bagi membantu golongan belia mencipta peluang ekonomi melalui platform-platform digital berteraskan kemahiran berkaitan industri kreatif.
Presiden Ahli Lembaga Pemegang Amanah Yayasan KRU, Datuk Norman Abdul Halim berkata, program itu berbentuk tajaan latihan jangka pendek dan sumbangan barangan teknologi maklumat kepada golongan belia.
Menurutnya, ia bertujuan memperkasakan ilmu serta ekonomi golongan tersebut terutama daripada keluarga B40.
“Dengan menggunakan barangan teknologi maklumat, mereka diwajibkan mengambil kursus-kursus latihan jangka pendek di bawah tajaan Yayasan KRU secara dalam talian bagi bidang-bidang kemahiran berkaitan industri kreatif dan pemasaran digital.
“Para pelatih akan dibimbing untuk menjadi ‘influencer’, memulakan perniagaan atau memajukan perniagaan masing-masing melalui kerjasama strategik dengan platform-platform digital dan e-dagang,” katanya dalam satu kenyataan hari ini.
Norman memberitahu, Yayasan KRU telah menjalinkan banyak kerjasama dengan institusi pengajian tinggi awam dan swasta, menaja pelatih melalui program biasiswa dan menjalankan program-program kesedaran awam lain seperti ‘Contentpreneur’ dan ‘Kreatif X-Press’.

“Kami percaya program ‘Kita Jaga Kita’ juga akan memberi impak yang tersendiri khususnya mengubah nasib golongan belia B40 bagi membantu keluarga masing-masing.
“Program ini sudah mula mendapat sokongan sektor swasta, ikon-ikon media serta sukarelawan bagi menyemarakkan semangat keusahawanan dalam kalangan belia,” ujarnya.
Sebagai persediaan pra pelancaran, Yayasan KRU menjemput orang ramai untuk menjadi sukarelawan dengan mendaftarkan diri melalui laman sesawang www.yayasankru.org.
Sukarelawan hanya perlu membantu Yayasan KRU memuat naik dan berkongsi mengenai program ‘Kita Jaga Kita’ di media sosial sekali gus membantu meningkatkan lagi kesedaran pelbagai pihak bagi membantu golongan yang memerlukan bantuan.
Untuk maklumat lanjut, sila e-mel ke [email protected]. – K! ONLINE.


Ajal dalam tali air ketika khayal gam
Oleh TOREK SULONG

28 April 2021, 11:26 pm
PASIR PUTEH – Penduduk Kampung Padang Pak Omar, Selising di sini digemparkan dengan penemuan mayat seorang lelaki dipercayai khayal akibat menghidu gam dalam tali air petang tadi.
Ketua Polis Daerah Pasir Puteh, Deputi Superintendan Mohd. Azmir Damiri berkata, siasatan mendapati, mayat lelaki yang tidak memakai baju itu ditemui terperangkap di kawasan pembentung tali air pada pukul 6.15 petang.
Menurutnya, pemeriksaan terhadap mayat itu turut menjumpai satu beg plastik berwarna merah mengandungi kesan gam pada tangan mayat lelaki itu.
“Berdasarkan keterangan orang kampung, lelaki berusia 47 tahun itu merupakan penduduk tempatan dan dipercayai penagih dadah tegar.
“Siasatan awal mendapati, lelaki itu berkemungkinan sedang khayal akibat menghidu gam sebelum terjatuh ke dalam tali air berkenaan,” katanya ketika dihubungi Kosmo! sebentar tadi.
Mohd. Azmir berkata, mayat mangsa dihantar ke Hospital Tengku Anis di sini untuk bedah siasat.

Kes diklasifikasikan sebagai mati mengejut. – K! ONLINE


Geram tengok Sirat, lemah sangat!
Oleh KOSMO!

28 April 2021, 8:15 pm
SEJAK dua hari lalu, drama Tak Sempurna Mencintaimu kerap sohor kini dalam Twitter.
Apabila dibelek satu demi satu ciapan netizen, rupa-rupanya drama tersebut sohor kini kerana ramai yang tidak gemarkan karakter heroinnya iaitu Intan Najuwa.
Kata netizen, karakter Sirat yang dipegang Intan dalam drama tersebut sangat tidak masuk akal kerana terlampau naif.
Lebih teruk, ada yang menyifatkan jalan cerita drama arahan Emi Suffian itu sangat lemah.
“Sekurang-kurangnya bukan aku seorang yang kurang pahala puasa kerana drama ini.
“Tolonglah drama Melayu, kenapa suka sangat cipta watak seperti Sirat ini? Wanita memang untuk watak begitu sajakah?” tulis netizen.

Sehingga hari ini, ramai yang masih meluahkan rasa tidak puas hati dengan naratif tersebut.
Sabarlah semua, itu semua hanya cerita ciptaan manusia, bukannya realiti pun. Tapi biasanya, itulah yang berlaku.
MIZZ LAHAR: Netizen tak habis-habis minta jalan cerita drama di Malaysia berubahlah! Jangan klise sangat.


Bayi maut lima jam ditinggal dalam kereta
Oleh MOHAMAD FAIZAL HASHIM

28 April 2021, 8:39 pm
JOHOR BAHRU – Seorang bayi perempuan berusia tiga tahun ditemui meninggal dunia di dalam sebuah kereta jenis Perodua Alza akibat strok haba di Sungai Tiram, Ulu Tiram, dekat sini Ahad lalu.
Ketua Polis Daerah Seri Alam, Superintendan Mohd. Sohaimi Ishak berkata, kejadian berlaku setelah mangsa ditinggalkan di dalam kereta tanpa disedari oleh nenek mangsa dalam keadaan enjin kereta dimatikan.
Katanya, hasil siasatan pada hari kejadian mendapati nenek mangsa berusia 59 tahun telah membawa mangsa bersama kakaknya ke sekolah di sekitar Sungai Tiram kira-kira pukul 1 petang.
“Mangsa kemudiannya ditinggalkan oleh neneknya di dalam kereta tanpa sedar di dalam kereta berkenaan ketika sampai ke rumah.
“Kira-kira pukul 6 petang, ibu mangsa menyedari mangsa tiada di dalam rumah dan telah mencari di sekitar kawasan rumah namun tidak menjumpainya.
“Kemudian nenek mangsa mula menyedari mangsa berada di dalam kereta dan mendapati mangsa telah tidak sedarkan diri di lantai bawah tempat duduk belakang,” katanya dalam kenyataan hari ini.

Mohd. Sohaimi berkata, hasil bedah siasat yang dibuat di Hospital Sultan Ismail (HSI), di sini pada Isnin lalu mendapati keadaan tubuh badan mangsa adalah sihat dan tiada sebarang kesan lebam atau luka akibat didera.
Katanya, doktor mengesahkan punca kematian mangsa adalah disebabkan strok haba akibat terperangkap di dalam kenderaan.
“Pihak polis menasihatkan orang ramai agar tidak cuai dan peka terhadap kanak-kanak dibawah jagaan masing-masing.
“Siasatan dijalankan di bawah Seksyen 31 (1) (a) Akta Kanak-kanak 2001 dan jika disabitkan kesalahan boleh dihukum penjara tidak melebihi 20 tahun atau denda tidak melebihi RM50,000 atau kedua-duanya,” katanya. – K! ONLINE


SAM mahu wartawan ke Tokyo Olimpik terima vaksin
Oleh MUHAMMAD ZUHAILY BADLISHAH

28 April 2021, 9:50 pm
PERSATUAN Penulis-Penulis Sukan Malaysia (SAM) sedia mengemukakan permohonan kepada Kementerian Belia dan Sukan (KBS) untuk mendapatkan vaksin Covid-19 bagi ahli-ahlinya yang akan bertugas pada Sukan Olimpik 2020 di Tokyo, Jepun bermula Julai depan.
Ia berdasarkan lebih daripada 50 wartawan sukan daripada pelbagai agensi media telah membuat permohonan kepada Majlis Olimpik Malaysia (MOM) untuk menyediakan liputan berkenaan kontinjen negara di Tokyo dari 23 Julai hingga 8 Ogos depan.
Presiden SAM, Norismadi Abd. Manap menjelaskan, permohonan rasmi itu akan melalui MOM yang akan memanjangkan perkara tersebut kepada KBS mengikut saluran ditetapkan.
“Kami menghormati dan menghargai peranan MOM, jadi kami berharap ini akan memberi kesan positif buat pengamal emdia yang akan mengikuti kontinjen dan membuat liputan pada temasya berkenaan.
“SAM akan memastikan rakan-rakan media membuat liputan di Olimpik Tokyo 2020 nanti mendapat suntikan vaksin.
“Mereka perlu bertanggungjawab dengan SOP (prosuder operasi standard) ditetapkan dan ia perlu bermula dari sini,” katanya selepas mengadakan kunjungan hormat bersama barisan Exco SAM 2020-2023 ke Wisma MOM, Jalan Hang Jebat, Kuala Lumpur hari ini.

Sementara itu, Presiden MOM, Tan Sri Mohamad Norza Zakaria menyokong permohonan itu kerana beliau menyifatkan wartawan juga adalah petugas barisan hadapan kerana turut mengambil risiko dalam menyediakan liputan.
“Saya sendiri akan berhubung dengan menteri-menteri yang terlibat untuk menentukan keperluan penulis-penulis sukan yang terlibat dengan berita diberikan perhatian serius,” jelasnya. – K! ONLINE


Dua beradik dikhuatiri lemas jatuh jambatan gantung
Oleh ABDUL RASHID ABDUL RAHMAN

28 April 2021, 8:50 pm
ROMPIN – Dua beradik dikhuatiri lemas apabila terjatuh daripada jambatan gantung sebelum dihanyutkan arus Sungai Kampung Rekoh di sini, hari ini.
Ketua Balai Polis Daerah Rompin, Asisten Superintendan Mohd. Isa Bidin berkata, kejadian kira-kira pukul 11.15 pagi itu berlaku ketika mangsa, Putri Rama Dhania Azahra Masari,3, dan kakaknya Dhenis Maulida Putri,7, sedang membonceng motosikal yang ditungggang ibunya.
“Semasa kejadian ibu mangsa sedang membawa dua anaknya itu pulang dari Sekolah Kebangsaan Keratong 1 ke tempat tinggal mereka di ladang Peetih di sini.
“Apabila sampai ke tempat kejadian motosikal berkenaan hilang keseimbangan dan tumbang di atas jambatan dan pada masa sama kedua-dua mangsa terjatuh ke dalam sungai,”katanya di sini, hari ini.
Menurutnya polis yang menerima panggilan kira-kira pukul 11.20 pagi bergegas ke tempat kejadian sebelum operasi pencarian digerakkan melibatkan pelbagai agensi pada pukul 12 tengah hari.
Katanya, operasi melibatkan 30 orang daripada Jabatan Bomba dan Penyelamat Malaysia (JBPM), Angkatan Pertahanan Awam (APM) dan Polis Diraja Malaysia (PDRM) dihentikan pada pukul 6 petang.

“Mangsa tidak ditemui hari ini dan operasi mencari dan menyelamat akan disambung keesokan hari,”katanya. – K! ONLINE


PDRM benarkan penjualan bunga api
Oleh MUHD AFIQ AL-HAFIZ MAT YUSOF

28 April 2021, 8:44 pm
PETALING JAYA – Polis Diraja Malaysia (PDRM) membenarkan penjualan bunga api bagi musim perayaan Hari Raya Aidilfitri pada tahun ini.
Timbalan Pengarah Pengurusan(Pentadbiran), Datuk Wira Mat Kasim Karim berkata, kelulusan dasar telah diberikan oleh Kementerian Dalam Negeri (KDN) bagi mengimport, menyimpan dan berniaga secara jualan umum sempena musim perayaan.
“Sehubungan itu, penjualan bunga api bagi Hari Raya Aidilfitri pada tahun ini adalah dibenarkan dengan mematuhi peraturan yang telah ditetapkan oleh PDRM.
“Tindakan undang-undang boleh diambil di bawah Seksyen 8 Akta Bahan Letupan 1957 (AKta 207) yang boleh dikenakan hukuman penjara tujuh tahun atau denda sebanyak RM10,000 atau kedua-duanya sekali,” katanya dalam satu kenyataan di sini hari ini.
Mengulas lanjut, semua pihak yang menjalankan perniagaan tersebut diberi peringatan untuk mematuhi Prosedur Operasi Standard (SOP) yang telah dikeluarkan.
“Antara syarat yang perlu dipatuhi oleh peniaga kecil atau peruncit dan pasar raya adalah warganegara Malaysia sahaja, lesen berniaga hendaklah dipamerkan dan tempoh jualan hanya dibenarkan selama 30 hari.

“Peniaga kecil dan bazar adalah dibenarkan dengan syarat mempunyai tempat simpan selamat serta diperakui dan mempunyai kebenaran seperti permit atau lesen,” katanya.
Tambahnya, antara perkara yang tidak dibenarkan ialah menjual bunga api kepada pembeli kurang 18 tahun, urus niaga secara dalam talian dan restoran serta kedai makan tidak dibenarkan menjual bunga api. – K! ONLINE

36 jenis bunga api yang dibenarkan
1. Pop-Pop
2. Happy Boom Glow of Sunset
3. Happy Boom Sunset Bar
4. Happy Boom Glories
5. Happy Boom Flower Silver Cracking Rain
6. Happy Boom Birthday Candle
7. Happy Boom Dush 20 (Roman Candle)
8. Happy Boom Dush 30 (Roman Candle)
9. Happy Boom 10 Shoots (Roman Candle)
10. Happy Boom 8 Shoots Roman Candle (New)
11. Happy Boom Sun Sparkles
12. Happy Boom Colour Sun Sparkle (18 inci Besi Colour)
13. Happy Boom Fountain
14. Happy Boom 10 inci Ice Cream (Fountain)
15. Happy Boom 15 inci Ice Cream (Fountain)
16. Happy Boom 13 inci Conic (Fountain)
17. Happy Boom Mini Ice Cream (Fountain)
18. Happy Boom Peacock Fountain
19. Happy Boom Happines Fountain
20. Happy Boom Ground Boom Flower
21. Happy Boom Camelia Flower
22. Happy Boom Firework
23. Happy Boom Pili Cracker
24. Happy Boom Pili Cracker 3 Minutes
25. Happy Boom Moon (Rockets)
26. Happy Boom Thunder Clap (Rockets)
27. Happy Boom Top Gun (UFO)
28. Happy Boom Top Gun
29. Happy Boom Sky Dragon (New)
30. Happy Boom 14 inci Besi
31. Happy Boom Bee
32. Happy Boom Mancis
33. Happy Boom Cili Padi
34. Happy Boom Party Pooper
35. Happy Boom Banana Kecil
36. Happy Boom Banana Hujan
Tidak dibenarkan
1. Happy Boom Red Cracker (8 inci)
2. Happy Boom Red Cracker (Cake)
3. Happy Boom Celebration Red fire Cracker
4. Happy Boom Assorted Celebration Cake Repeater (1 inci 49 shot)
5. Happy Boom Assorted Celebration Cake Repeate (1.5 inci 138 shot)
6. Happy Boom Shoot Cake (1 inci 16 shot)
7. Happy Boom Shoot Cake (1 inci 25 shot)
8. Happy Boom Shoot Cake (1 inci 36 shot)
9. Happy Boom Tikus 50 (50 Misile)


295 ditahan ingkar SOP PKP
Oleh LUQMAN RIDHWAN MOHAMED NOR

28 April 2021, 7:16 pm
PETALING JAYA – Seramai 295 individu ditahan semalam ekoran gagal mematuhi prosedur operasi standard (SOP) Perintah Kawalan Pergerakan (PKP).
Menteri Kanan (Keselamatan), Datuk Seri Ismail Sabri Yaakob berkata, daripada jumlah tersebut, seramai 288 individu telah dikompaun manakala tujuh lagi direman.
“Antara kesalahan direkodkan ialah gagal merekod butiran diri atau daftar masuk premis iaitu sebanyak 175 kes, tidak memakai pelitup muka (71) dan aktiviti pusat hiburan (4).
“Kesalahan lain termasuklah tiada penjarakan fizikal (4), rentas negeri atau daerah tanpa kebenaran (2) dan lain-lain (39),” katanya dalam satu kenyataan hari ini.
Menurut Ismail Sabri, Task Force Operasi Pematuhan yang diketuai Polis Diraja Malaysia (PDRM) telah melakukan 64,264 pemeriksaan semalam bagi memantau dan menguatkuasakan pematuhan SOP PKP.
Katanya, seramai 3,541 Pasukan Pematuhan melibatkan 15,903 anggota telah membuat pemantauan di 4,290 pasar raya, restoran (5,236), kilang (1,851), bank (4,105), pejabat kerajaan (1,192) dan penjaja (4,281).

“Turut dipantau ialah pasar awam atau tani (2,175), tempat ibadah (3,117), tempat riadah (1,638), terminal pengangkutan darat (1,307), terminal pengangkutan air (332) dan terminal pengangkutan udara (119),” katanya.
Sementara itu, beliau berkata, seramai tiga pendatang asing tanpa izin telah ditangkap menerusi Op Benteng semalam manakala empat buah kenderaan darat berjaya dirampas.
“Sebanyak 159 buah bot atau kapal turut dikesan di perairan negara melalui enam aktiviti penglihatan.
Op Benteng melibatkan PDRM, Angkatan Tentera Malaysia (ATM), Agensi Penguatkuasaan Maritim Malaysia (APMM) dan Agensi Keselamatan Sempadan Malaysia (AKSEM) serta agensi-agensi keselamatan lain turut menjalankan 272 Sekatan Jalan Raya (SJR) semalam. – K! ONLINE


9 kawasan dikenakan PKPD
Oleh LUQMAN RIDHWAN MOHAMED NOR

28 April 2021, 7:02 pm
PETALING JAYA – Sebanyak sembilan kawasan akan dikenakan Perintah Kawalan Pergerakan Diperketatkan (PKPD) ekoran peningkatan kes jangkitan Covid-19.
Menteri Kanan (Keselamatan), Datuk Seri Ismail Sabri Yaakob berkata, kerajaan akan melaksanakan PKPD di Maahad Tahfiz Al Azhari (MTAZ) Machang, Kelantan berkuat kuasa 29 April sehingga 12 Mei 2021.
Katanya, sehingga kini, Kementerian Kesihatan (KKM) telah merekodkan 87 kes positif hasil daripada 207 keseluruhan ujian saringan yang dilakukan ke atas pelajar dan penghuni maahad tersebut.
“KKM juga memaklumkan kes telah menular dalam kalangan warga MTAZ dengan kadar kebolehjangkitan adalah tinggi berdasarkan trend pertambahan kes baru.
“Setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat KKM, kerajaan bersetuju melaksanakan PKPD di MTAZ Machang,” katanya dalam satu kenyataan hari ini.
Selain itu, Ismail Sabri berkata, PKPD turut akan dilaksanakan di Kampung Bangkahulu, Gemas, Negeri Sembilan berkuat kuasa 29 April sehingga 12 Mei 2021.

“KKM telah melakukan 170 ujian saringan dan daripada jumlah itu, 38 kes positif Covid-19 direkodkan.
“Pada masa sama, KKM juga mengesahkan berlaku peningkatan kes dalam tempoh dua minggu manakala kadar positiviti kes tinggi iaitu 22.9 peratus,” katanya.
Menurut beliau, dia penempatan sekitar Sungai Chalit serta lima penempatan sekitar Sungai Klau, Raub, Pahang turut akan dilaksanakan bermula 29 April sehingga 12 Mei 2021.
“Sehingga kini, KKM telah merekodkan empat kes di Sungai Chalit dan satu kes positif di Sungai Klau, manakala terdapat tujuh sampel ujian masih menunggu keputusan,” katanya.
Penempatan terlibat berkenaan ialah Kampung Baru Sungai Chalit, Projek Transformasi Luar Bandar (RTP) Sungai Chalit, Taman Sungai Klau, Taman Maju Sungai Klau, Taman Kelau Jaya, Taman Harmoni dan Kampung Sungai Klau. – K! ONLINE


Ajal ketika memandu di LPT2
Oleh NIK NUR IZZATUL HAZWANI NIK ADNAN

28 April 2021, 6:47 pm
KEMAMAN – Seorang wanita dan tiga anaknya trauma selepas suaminya tiba-tiba sesak dada sebelum meninggal dunia ketika sedang memandu kenderaan pelbagai guna, Perodua Alza di Kilometer 325.7 Lebuhraya Pantai Timur 2 (LPT2) berhampiran Kerteh di sini hari ini.
Dalam kejadian pada pukul 1.40 tengah hari itu, Perodua Alza yang dipandu Khairulafzaruddin Uyob, 46, turut hilang kawalan sebelum terbabas lalu merempuh tebing bukit di kiri lebuh raya.
Isterinya, Rosmawati Jali, 38, berkata, sewaktu kejadian, mereka bersama tiga anak berusia dua hingga sembilan tahun dalam perjalanan untuk menziarahi abangnya yang sedang dirawat di Hospital Sultanah Nur Zahirah, Kuala Terengganu dari rumah mereka di Melaka.
“Sebelum kejadian, suami saya yang mempunyai penyakit tekanan darah tinggi beberapa kali mengadu sakit pada bahagian dada sewaktu sedang memandu.
“Suami sempat berehat dan tidur selama setengah jam di Kawasan Rehat dan Rawat Perasing dekat sini sebelum meneruskan perjalanan,” katanya ketika ditemui Kosmo! di Rumah Mayat Hospital Kemaman di sini hari ini.
Rosmawati berkata, suaminya yang merupakan Pengurus Ladang Kelapa Sawit Felcra Bukit Sedanan berkeras mahu meneruskan pemanduan walaupun dia beberapa kali menawarkan diri untuk menggantikannya.

Pembantu pengurusan murid sebuah sekolah rendah di Melaka itu berkata, sebaik tiba di lokasi kejadian, suaminya tiba-tiba memegang dada lalu menarik nafas dengan kuat beberapa kali seakan-akan sesak nafas.
“Dia kemudiannya tidak sedarkan diri menyebabkan Perodua Alza dinaiki kami hilang kawalan lalu terbabas.
“Saya dan anak-anak tidak mengalami sebarang kecederaan tetapi suami saya sudah tiada,” katanya.
Sementara itu, Ketua Polis Daerah Kemaman Superintendan Hanyan Ramlan yang dihubungi mengesahkan kejadian. – K! ONLINE


MAHB tidak rancang buang pekerja
Oleh MOHD. RAFIE AZIMI

28 April 2021, 6:52 pm
ALOR SETAR – Malaysia Airports Holdings Berhad (MAHB) tidak bercadang untuk membuang sebahagian daripada kira-kira 10,000 pekerjanya susulan situasi mencabar akibat pandemik Covid-19.
Pengerusinya, Datuk Seri Dr. Zambry Abd. Kadir berkata, pihaknya terutama di bahagian pengurusan sentiasa berusaha dalam memastikan kebajikan pekerja terus terbela.
“Apabila berdepan cabaran sekarang ini, ada syarikat besar yang mengambil jalan mudah dengan menutup operasi atau membuang pekerja.
“Itu jalan paling mudah tetapi saya katakan kepada semua pihak, kita jangan buat begitu dan kalau nak sampai peringkat itu pun, biarlah pada ketika kita sudah tidak boleh ‘bernafas’,” katanya.
Beliau berkata demikian ketika berucap sebelum menyempurnakan penyampaian sumbangan keperluan asas kepada 350 keluarga B40 terpilih terdiri daripada petugas MAHB dan komuniti setempat di Lapangan Terbang Sultan Abdul Halim (LTSAH) di sini hari ini.
Sementara itu, dalam sidang akhbarnya, Zambry memaklumkan, terdapat sebahagian daripada peruncit kecil dan sederhana di lapangan terbang seluruh negara yang terpaksa gulung tikar akibat situasi semasa.

“Apabila tiada aktiviti penerbangan dari dalam dan luar negara, sudah tentu situasi menjadi amat mencabar buat peniaga-peniaga di lapangan terbang ini.
“Kami amat bersimpati dengan mereka tetapi masih ada juga yang masih bertahan,” jelasnya. – K! ONLINE


Kes kemalangan meningkat selepas BDR dibatalkan
28 April 2021, 7:09 pm
KUALA LUMPUR – Sebanyak 180 kes kemalangan direkodkan secara harian di ibu kota sejak 1 April lalu selepas kerajaan membatalkan bekerja dari rumah (BDR) bagi sektor awam dan swasta.
Bagi hujung minggu pula, antara 70 hingga 80 kes kemalangan direkodkan setiap hari.
Ketua Jabatan Siasatan dan Penguatkuasaan Trafik (JSPT) Kuala Lumpur, Asisten Komisioner Zulkefly Yahya berkata, sebanyak 60 ke 70 peratus daripada jumlah kemalangan itu membabitkan pemandu kenderaan empat roda manakala selebihnya adalah penunggang motosikal.
“Jumlah kemalangan itu kembali bertambah selepas kerajaan membatalkan BDR bagi sektor awam dan swasta.
“Ia juga didorong oleh pertambahan jumlah kenderaan di jalan raya yang sudah mencapai 90 peratus termasuk aktiviti ekonomi yang sudah mula rancak,” ujarnya kepada pemberita.
Terdahulu beliau hadir pada program Penyerahan Bubur Lambuk JSPT Kuala Lumpur bersama Pakatan Pemandu di Plaza Tol Jalan Duta di sini, hari ini.

Turut hadir Timbalan Menteri Perpaduan Negara, Datuk Seri Ti Lian Ker dan Presiden Pakatan Pemandu, Nor Aizam Abdul Kadir.
Jelasnya, kes kemalangan yang sering dilaporkan kerap berlaku di jalan di pusat dan pinggir bandar ketika orang ramai datang serta pulang bekerja.
“Berbeza dengan kemalangan maut, ia banyak dilaporkan berlaku selepas pukul 10 malam yang kebanyakannya melibatkan penunggang motosikal.
“Bilangan kenderaan kini sudah mencecah 90 peratus dan walaupun tiada rentas negeri, namun kes kemalangan semakin bertambah,” ujarnya.
Terdahulu, pada 30 Mac lepas, Menteri Kanan (Keselamatan), Datuk Seri Ismail Sabri Yaakob mengumumkan arahan bekerja dari rumah (WFH) bagi sektor awam dan swasta terbatal bermula 1 April dan kadar kehadiran pekerja bagi sektor swasta termasuk industri perkilangan yang dibenarkan adalah 100 peratus. – K! ONLINE


Polis buru lelaki tunjuk kemaluan
Oleh ROHANA MOHD. NAWI

28 April 2021, 6:09 pm
KOTA BHARU – Polis sedang mengesan seorang lelaki yang bertindak menunjukkan kemaluannya kepada seorang wanita di Lorong Taman Limau Manis di sini semalam.
Dalam kejadian kira-kira pukul 9.45 pagi, lelaki terbabit sedang mengayuh basikal sebelum menghampiri mangsa yang berusia 23 tahun yang berada di dalam keretanya di kawasan berkenaan.
Ketua Polis Daerah Kota Bharu, Asisten Komisioner Abdul Rahim Daud berkata, mangsa memberikan wang sebanyak RM1 kepada lelaki terbabit yang dilihat seperti orang kelainan upaya (OKU) atau pengemis.
“Sebaik menyerahkan wang, lelaki terbabit kemudian membuka zip seluarnya sebelum menunjukkan kemaluannya kepada mangsa.
“Bimbang dengan keselamatannya, mangsa yang bekerja sebagai jurujual telah membuat laporan di Ibu Pejabat Polis Daerah Kota Bharu kira-kira pukul 9 pagi tadi,” katanya ketika dihubungi Kosmo! hari ini.
Abdul Rahim berkata, polis kini sedang berusaha untuk mengesan lelaki terbabit untuk siasatan lanjut kerana melakukan perbuatan lucah dan mengaibkan itu.

Katanya, siasatan dilakukan mengikut Seksyen 506 Kanun Keseksaan kerana melakukan ugutan jenayah.
Terdahulu, meskipun Lorong Taman Limau Manis dilengkapi dengan kamera televisyen litar tertutup (CCTV), laluan itu merupakan lokasi panas yang sering berlaku kes jenayah di daerah ini.
Sebelum ini, seorang warga emas didapati meraba bahagian punggung wanita sebelum memecut laju motosikal yang ditunggangnya di kawasan sama pada hujung bulan lalu. – K! ONLINE


Polis Britain serbu makmal dadah bernilai RM56 juta
Oleh KOSMO!

28 April 2021, 6:49 pm
LONDON – Sebuah makmal metrik skala industri yang dianggap menghasilkan dadah amfetamin bernilai £10 juta (RM56 juta) setiap bulan telah ditemui semasa serbuan polis di sebuah ladang di Worcestershire, lapor akhbar Metro News UK kelmarin.
Empat lelaki dan seorang wanita, berusia antara 28 dan 60 tahun, ditangkap ketika serbuan di bangunan ladang di Ullenhall Lane, dekat Redditch, baru-baru ini.
Serbuan tersebut turut disertai oleh beberapa anggota bomba dan ahli kimia kerana bangunan yang terdapat di ladang itu terlalu berisiko untuk diterjah dengan terburu-buru.
Penemuan adalah sebahagian daripada operasi berskala besar terhadap rangkaian telefon bimbit enkripsi canggih, EncroChat, yang digunakan oleh penjenayah berorganisasi yang mempunyai rangkaian luas di seluruh dunia.
Menurut Badan Jenayah Nasional (NCA), yang memimpin operasi bersama Polis Warwickshire, kumpulan jenayah itu menghasilkan sekitar satu tan amfetamin sebulan.
Nilai jualan dadah itu dianggarkan bermula daripada £2 juta (RM11 juta) jika dibeli secara borong dan boleh mencecah RM56 juta jika dijual secara paket.

“Makmal ubat terlarang ini menghasilkan amfetamin dalam jumlah yang sangat banyak untuk diedarkan kepada kumpulan jenayah di seluruh Britain dan ke dalam komuniti kami yang membawa keganasan, ketakutan, dan eksploitasi.
“Operasi ini dirancang dengan penuh teliti pihak polis dengan kerjasama beberapa anggota berkuasa lain bagi memastikan kelancaran operasinya,” kata Komander Cawangan NCA, Peter Stevens.
Beliau juga yakin bahawa kejayaan menumpaskan makmal dadah tersebut akan memberi impak besar kepada kumpulan jenayah terancang yang terlibat apabila komoditi dan keuntungan mereka dirampas.
Dalam pada itu, Penolong Ketua Konstabel Polis Warwickshire, Alex Franklin Smith memaklumkan serbuan tersebut berlaku di sebuah ladang di luar bandar dan sedikit sebanyak menimbulkan kebimbangan penduduk sekitar.
“Pegawai kami akan bekerjasama dengan penduduk tempatan dalam untuk memberi jaminan bahawa keselamatan mereka adalah keutamaan kami,” jelasnya. – Agensi